ТОШКЕНТ, 23 дек — Sputnik. Ўзбекистон Соғлиқни сақлаш вазирлиги коронавируснинг штамми ҳақида маълумот берди.\nҲозирда Буюк Британия олимлари у ерда коронавируснинг янгиланган штамми тарқалаётгани ҳақида айтишмоқда. Уларнинг таъкидлашича, бу турнинг аввалги коронавирус инфекциясига нисбатан юқумлилиги 71 фоиз бўлиб, одатий COVID-19га қараганда ўта юқумлидир.\nКоронавирусга қарши курашиш штаби аъзоси Севара Убайдуллаеванинг сўзларига кўра, ҳар қандай вирус атроф-муҳитга мослашиш даврида мутацияга учрайди. Мутациянинг қанчалик кенг кўламда бўлиши вируснинг тарқалувчанлиги билан боғлиқ, яъни касалликни юқтирган ҳар учинчи, тўртинчи одамда бу вирус мутацияси кузатилади. Коронавируснинг кенг тарқалаётган мутацион штамми сентябрь ойида биринчи бор Буюк Британияда аниқланган, бугунги кунда 60 нафардан ортиқ провинцияда бу штамм кузатилаётгани ҳақида маълумотлар мавжуд.\nОлимларни кузатиши бўйича COVID-19нинг мазкур штамми кўпроқ болалар ва ёшларда аниқланмоқда ҳамда касаллик белгиларида деярли ўзгариш йўқ. Лекин бу штамм аниқланганига хали кўп вақт бўлмагани боис, касалликнинг оғир ва ўта оғир даражада кечуви ҳақида маълумотлар етарли эмас. Бу эса бизни янада ҳушёр бўлишга чорлайди.\n“Янги штамм таҳлиллари шуни кўрсатмоқдаки, мутациядан сўнг вируснинг тож оқсилларида ўзгариш бўлган — булар вируснинг одам танаси ҳужайралари қобиғидан ўтиб, ичкарига киришида калит вазифасини ўтовчи қисмидир. Вирус шу тожлар орқали тана ҳужайраси юзаси билан контактга киришади. Ишлаб чиқилаётган вакциналар коронавируснинг ташқи қобиғи, яъни ёғ кислотаси мавжуд S-оқилли қобиғига таъсир қилади. Коронавирус мутацияга учраб, ўз генетик штаммини ўзгартирса ҳам вакциналар унинг янги штаммларига таъсир кўрсатиши тўғрисида Буюк Британия ва Россия олимлари таъкидлаб келмоқда”, - дейди Севара Убайдуллаева.\nВакцина иммун тизимини вируснинг турли таркибий қисмларига ҳужум қилиш учун тайёрлайди, бу эса тожнинг муайян қисми мутацияга учраса ҳам, вакцина самараси сақланиб қолишини англатади. Дунё олимлари вирус вакцинага қарши тура оладиган мутантларни келтириб чиқарса, коронавирусга қарши вакциналарни касалликка мослаштириб бориш мумкинлиги ҳақида айтишмоқда.\nМутахассис унгача касалликдан ҳимояланиш учун эса, доимий равишда карантин ва шахсий гигиена қоидаларига риоя қилиш, соғлом турмуш тарзига амал қилиш кераклигини таъкидлади.\nсоғлом ва рационал овқатланиш, мева сабзавотларга бой овқат махсулотларини истеъмол қилиш (овқат тўлиқ термик таъсирдан ўтган бўлиши керак);\nЭслатиб ўтамиз, аввалроқ Ўзбекистон бир неча давлатлар, жумладан, Буюк Британия билан ҳам авиақатновларни вақтинча тўхтатган эди.\nБуюк Британия, коронавирус, ССВ


«E» гуруҳи, 3-тур. 22 июнь, соат 23:59\nРобби Брэди (85)\n90+4' Ўйин тугади. Италия - Ирландия - 0:1. Ирландлар нимчорак финалга чиқишди.\n90+1' Инсинье сариқ карточка олди\n90' Ирландияда ўзгариш: Шейн Лонг ўрнига Стивен Куинн тушди\n88' Ирландия ғалабани сақлаб қола олса, нимчорак финалга чиқади!\n85' ГОООООООООЛ! Робби Брэди! 0:1! Ҳулаҳан етказган узатмани Брэди 11 метрли нуқта устида бош билан дарвозани ишғол қилди. Сиригу тўпга чиқишда хато қилди!\n84' ВУУУУУУУҲ! Эҳҳҳҳҳ! Ҳулаҳан! Уэс Бонуччидан тўпни олиб қўйди ва 3 ирландиялик футболчи ёлғиз Сиригуга қарши чиқиб боришди. Ҳулаҳаннинг зарбасини Сиригу қайтарди!\n82' Италияда ўзгариш: Бардзальи ўрнига Стефан эл-Шаъравий тушди\n81' Вууҳ! Ўнг қанотдан етказилган узатмага Дзадза бош билан интилди. Даффи тўпни майдон ташқарисига чиқариб юборди\n80' Макгиди ўнг қанотдан узатма берди. Сиригу тўпни эгаллади\n77' ВУУУУҲ! Сўнгги дақиқалар бошланмоқда. Италиянинг ҳужумлари хавфли тус ола бошлади. Инсинье жарима майдончаси ташқарисидан зарба берди. Тўп устунга тегиб қайтди!\n77' Ирландияда ўзгариш: Жеймс МакКарти ўрнига Уэс Ҳулаҳан тушди\n76' Флоренци чап қанотдан жарима майдончасига кирди, аммо ўз вақтида узатма бермади ва тўпни майдондан чиқариб юборди\n75' Италияда ўзгариш: Иммобиле ўрнига Лоренцо Инсинье тушди\n74' МакГиди 22 метрлардан зарба берди. Тўп юқоридан ўтиб кетди\n73' Стивен Уорд сариқ карточка олди\n72' Вуҳ! Чап қанотдан етказилган узатмага Сиригу ташланди. Аммо тўп ундан ҳам, бошқа футболчилардан ҳам ўтиб кетди. Тўпни дарвозага буриб қўядиган футболчи топилмади\n70' Ирландияда ўзгариш: Дэрил Мёрфи майдонни тарк этди. ЭЙден МакГиди туширилди\n68' Жамоалар навбати билан тез-тез тўпни йўқотишмоқда\n66' Флоренци жарима майдончасига кираётган жамоадошига узатма берди. Узатма тезроқ чиқди\n65' Шейн Даффи олис масофадан зарба йўллади. Ноаниқ\n63' Ҳендрик жарима майдончаси чизиғи устидан ноаниқ зарба йўллади\n61' Италияда ўзгариш: Бернардески ўрнига Матео Дармиан тушди\n58' Юқоридан жарима майдончасига етказилган тўп учун Шейн Лонг ҳимоячилар билан бирга кураш олиб борди. Натижада тўпни Сиригу эгаллади\n57' ВУУУУҲ! Тиагу Мотта ўз майдончаси ичида тўпни рақиб футболчисига бериб қўйди. Коулман зарба йўллади. Бонуччи зарбани қайтарди\n54' Ҳендрик жарима тўпини ўйинга киритди. Тўп олис устун томондан майдонни тарк этди\n53' Вуууууҳ! Де Шильо чап қанотдан узатма берди. Дзадза 11 метрли нуқта устида тўпни ерга туширмасдан дарвоза томон тепди. Тўп бирозгина тўсин устидан ўтиб кетди\n52' Ирландия ўнг қанотдан жарима тўпини ўйинга киритди. Тўп Сиригуга насиб этди\n49' Скуадро Адзурранинг ҳужуми самарасиз якунланди. Ўнг қанотдан етказилган узатмага ҳеч ким ета олмади\n45+1' Биринчи бўлимга 1 дақиқа қўшилди ва у якунига етди. Танаффус. Ҳозирча ўйинда ҳисоб очилмади\n44' МакКлин Италия жарима майдончасида йиқилди. Бернардески фол ишлатганга ўхшади. Аммо ҳакам жим\n43' Вуууҳ! Чап қанотдан етказилган узатмани Иммобиле жарима майдончаси ташқарисида эгаллади ва зарба берди. Тўп устун ёнидан ўтиб кетид\n41' Ирландлар яна бир марта жарима тўпини ўйинга киритишди. Сиригу баланд сакраб, тўпни эгаллади\n39' Сальваторе Сиригу ва Шейн Лонг огоҳлантирилди. Ўзаро тортишгани учун\n39' Жаримадан етказилган узатмани Сиригу мушт билан қайтарди. Ирландиялик ҳужумчи посбонга нисбатан фол ишлатди\n38' Бардзальи жарима майдончасининг чап томонида МакКлинга қарши фол ишлатди\n33' Ирландия посбони Рэндолф ўзига етказилган узатмани қабул қилди ва прессинг ташкил қилган Дзадзани алдаб ўтди. Қалтис, лекин чиройли ҳаракат\n30' Хавфли вазият! Қанотдан етказилган узатмани ирланядик футболчи дарвозабон майдончасига бурди. Италиялик ҳимоячилардан бири орқада қолиб кетгани учун офсайд йўқ эди. Аммо тўпни ҳужумчи эмас, бошқа ҳимоячи эгаллади ва майдон ташқарисига тепиб юборди\n27' Ирландияликлар қанотдан жарима тўпини ўйинга киритишди. Мовий Гвардия хавфни бартараф этди\n25' Флоренци ҳимоячилар орасидан ўтказиб, Венгрия жарима майдончасига узатма берди. Дзадза тўпга ета олмади. Рэндолф тўпни эгаллаб олди\n21' Вуууууҳ! Ирландия бурчак тўпини ўйинга киритди. Бош билан берилган зарбани Сиригу тўсин устидан кўтариб юборди\n20' Стивен Уорд ён чизиқдан тўпни улоқтириб берди. Италияликлар тўпни қайтаришди\n15' Ирландлар тўпни назорат қилишди, рақиб ҳимоясини ёриб ўта олишмади\n12' Ирландлар рақиб жарима майдончаси яқинида тўпни эгаллашди, аммо хавфли вазият ярата олишмади. Тўпни италияликларга қайтариб беришди\n9' Вуууууҳ! Жефф Ҳендрик жарима майдончаси ташқарисидан зарба берди. Тўп устундан 10-15 см. масофадан ўтиб кетди\n8' Бурчак тўпи орқароққа узатилиб, сўнгра жарима майдончасига етказилди. Тўп ҳимоячининг бошидан майдонни тарк этди. Навбатдаги бурчак зарбасига ҳам самарали чиқмади\n6' Итальянлар жарима тўпини ўйинга киритишди. Муваффақиятсиз\n3' Италия плей-офф йўлланмасини ҳал қилиб бўлган бўлса-да, бугун ҳимояда ётиши нияти йўқлигини илк дақиқалардан намойиш қилмоқда. Улар олдинга ўтишмоқда. Итальянлар нимчорак финалда Испания билан тўқнаш келадилар\n' Италия иккита ўйинда 6 очко жамғариб, гуруҳда 1-ўринни ҳал қилиб бўлган. Бир очкога эга бўлиб турган ирландияда нимчорак финалга чиқиш учун имконият мавжуд. Бугун улар ғалаба қозонишлари шарт\n' Диққат! Италия ва Ирландия мамлакатлари янгради! Демак, бу икки терма жамоа 3-тур ўйинини бошлашга тайёр!


Инфоурок › Социальному педагогу › Статьи › Макола "Қарор қабул қилиш жараёни, унинг ўзига хос хусусиятлари ва инсон фаолиятидаги роли"\nҚарор қабул қилиш жараёни, унинг ўзига хос хусусиятлари ва инсон фаолиятидаги роли\nИнсон ҳаёти турли хил вазиятлар, холатлар, шароитлар жараёнидаамалга ошар экан, ҳар бир лаҳзада, ҳар бир қадамдақарор қабул қилиш заруриятига дуч келинади. У иш фаолияти бўладими, яқинлар, таниш-билишлар билан муносабатлар бўладими, хатто ўз-ўзимизни ҳолатимизга, ўз-ўзимизни тушунишга тааллуқли жараёнлар бўладими, барчасида қарор қабул қилиш вазифаси кўндаланг бўлиб туради. Ва бизнинг фаолиятимизнинг, муносабатларимизнинг, қисқаси, бутун ҳаётимизнинг қандай ташкил эттирилиши ва натижалари аксарият холларда қабул қилган қароримиз характерига бевосита боғлиқ бўлиб қолади.\nНима учун битта шахснинг ўзи турли хил вазиятларда, шароитларда айнан битта масала бўйича бир хил қарор қабул қилмайди? Ваҳоланки ўша қарорнинг олдинги ўхшаш шароитда тўғрилигини билган бўлса ҳам? Нега биз қарор қабул қилишда иккиланамиз? Нима учун бир тоифа одамлар учун тўғри деб ҳисобланган қарор бошқа тоифа одамлар томонидан тўғри баҳосини олмайди? Шароитларни, вазиятларни ҳисобга олган холда қарор қабул қилиш ва оптимал натижага эришиш учун нима қилиш керак?\nШу ва шунга ўҳшаган қатор саволларга жавоб топиш учун инсон психологияси хусусиятларига мурожаат қилишга тўғри келади.\nМаълумки, қарорларнинг стандарт вариантлари мавжуд эмас ва уларни алгоритмик тарзда қабул қилиб ҳам бўлмайди. Бу эса қарор қабул қилишда субъектив, психологик омилларнинг роли жуда юқорилигини кўрсатади. Тўғри, қарор қабул қилиш жараёнини енгиллаштирувчи кўплаган қоидалар, амаллар ва методлар мавжуд. Лекин ҳар биримиз ўз тажрибамиздан биламизки, қарор қабул қилиш жараёнида формаллаштирилмаган, субъектив, хатто кўпинча интуитив омилларнинг роли жуда катта бўлади. Шу нуқтаи назардан қараганда қарор қабул қилиш ҳам бошқарув назарияси, ҳам психология нуқтаи назаридан тадқиқот предмети бўлиб ҳисобланади. Шундай экан, қарор қабул қилиш функцияси жараёнини таҳлил этиш иккита асосий, бир-биридан жуда фарқ қилувчи, лекин жуда ўзаро боғлиқ иккита соҳани – ташкилий ва психологик соҳани ўз ичига олади.\nТаъкидлаш керакки, бошқарув қарорларини қабул қилиш муаммоси бошқарув тўғрисидаги таълимотни ривожланишида муҳим роль ўйнаган. Лекин узоқ йиллар давомида хулқ-атворнинг, шу жумладан қарор қабул қилишнинг рационаллиги нуқтаи назаридан ёндаша бориб, раҳбар турли хил вазиятларга тўлиқ таянган тўғри қарор қабул қилишга эришиши керак деган қатъий хулосага асосланиб келинган. Лекин Ч.Бернард, Г.Саймон, Д.Марч, Д.Ольсенларнинг тадқиқот ишлари натижасида одамга хос бўлган психофизиологик чекланишларнинг мавжудлиги объектив шароитларни тўлиқ ҳисобга олиш ва натижада рационал хулқ-атворга ва қарор қабул қилишга эришиш мумкин эмаслиги исботланди. Натижада “чекланган рационаллик” концепцияси ишлаб чиқилди ва бунда энг асосий ғоялардан бири – субъектив, психологик хусусиятлар – бу объектив, хулқ-атворни чеклоқчи омиллардан иборат деган ғояга таянилди. Булар эса қарор қабул қилиш жараёнига муҳим, кўпинча ҳал этувчи таъсир курсатади деган хулосага келинди.\nҲозирги кунда қарор қабул қилиш назариясида 2 хил – норматив ва дескриптив ёндашув мавжуд.\nНорматив ёндашув қарор қабл қилиш жараёнларини субъектив, психологик омиллардан абстрактлашган холда тадқиқ этади ва қарор қабл қилишнинг идеал усул ва “рецептлприни” ишлаб чиқишга йўналган. Дескриптив йўналиш эса аксинча, ушбу омилларни асосий омиллар деб ҳисоблашга асосланади. Биринчи ёндашув ўз олдига қарорни қандай қабул қилишлари кераклигини аниқлаш вазифасини қўйса, иккинчи ёндашув қарор қабул қилиш жараёни реал равишда қандай содир бўлишини аниқлаш вазифасини қўяди.\nЗамонавий бошқарув назариясида ушбу иккита ёндашув синтез қилинган ҳолда қаралади.\nҚарор қабул қилишга қатор ташкилий омиллар бевосита таъсир кўрсатадики, улар қабул қилинган қарорнинг сифатини белгилаб беради. Булар: қарор қабул қилиш муҳитининг ноаеиқлиги, мураккаблиги ва динамиклиги.\nНомер материала: ДБ-367252


Номус ва ажал (қисса) - ХИЁНАТ\nHome icon Бош саҳифа»Жаҳон адабиёти»Номус ва ажал (қисса) - ХИЁНАТ\nАтрофини ўраб турган ҳавф-хатардан бехабар Урусхонга кеча қоронғулигининг осойишта сукунати роҳат ваъда қилгандай эди. Кечанинг бевафо, осойишта сукунатнинг эса алдамчи эканини у сеза олмади. Роҳатли дамларга етиш мақсадида булоқ бошидаги масканини тарк этиб, ирмоқнинг ўрмон бағридан ажралиб чиқадиган ерига бориб турди. Кичик харсанг устига ўтириб, ёз тунига маҳлиё бўлди: тишсимон чўққи тепаси оқаринқирай бошлаб, суйган ёрига етиш они яқинлашганидан дарак берди. Ҳадемай ой кўтарилади. Табиатнинг бу ишорасини кўрган Золийхон уйидан чиқади. Ирмоқ бўйлаб сассиз юриб келиб, унга таом ва тамаки келтиради.\nОй кўтарилиб, қоронғуликда эзилаётган водий гўзаллигини очди. Урусхон “одам қораси кўринмадимикин, бу томон қайрилмадимикин?” деган илинжда водий томондан кўз узмай ўтирди.\nНиҳоят кутгани рўё бўлди:\nУрусхоннинг юраги ҳаяжондан тез-тез тепади.\nИрмоқ бўйлаб юриб келаётган одам қораси кутилмаганда йиқилди. Урусхон севгилисининг чинқириғини эшитиб, қулоғини динг қилди. Энди севгилиси ожиз ингради. Милтиғи ўрмон ичкарисида қолганини ҳам унутиб, жар ёқалаб кетган сўқмоқ сари югурди.\nТбау устида хотиржам равишда балққан тўлин ой нури макрни ошкор қилмоқчи бўлгандай ҳар бир харсанг, ҳар бир бута қаторида ерда ётган одамни ҳам ёритди.\nЕрда ётган одам қорасини аниқ кўрмаса ҳам Урусхоннинг юраги унинг Золийхон эмаслигни сезди. Гарчи яшин тезлигида фикрласа-да, аниқ хулосага келишга улгурмай, ўқ узган милтиқ жаранги сукунатни поралаб ташлади. Урусхоннинг қулоғи остидан ўқ ҳуштак чалиб ўтди.\n“Нима бу? Сотқинликми?”\nЕрда ётган одамни энди аниқ кўрди: мўйлави сабза урган йигитчанинг кўзлари “Қалай, боплаб алдадимми?” дегандай кулиб турибди.\nЯна милтиқ отилди. Бу сафар ҳам ўқ қулоғи остидан ўтиб кетди. Ўрнидан туриб қочиб қолиш фурсати етганини англаб, қаддини кўтаришга уринган йигитчанинг кўкрагига Урусхон ханжарини то дастасига қадар ботирди.\n-Сотқинлигинг мукофоти шу бўлади сенга!\nШундай деди-ю, тошдан тошга сакраб, ўзи учун паноҳ ҳисобланган ўрмон сари қоча бошлади. Қонга беланган Мулдор оғзидан кўпик чиқариб, жон талвасасида қолаверди.\nПистирмадагилар тинмай милтиқ тепкисини босадилар, ўқлар эса нишонни четлаб ўтади.\nЯна озгина қолди. Сўнг ўрмон... унда биров даф қила олмайди.\nЕтай деганда, сўнгги қадамларини боса олмай йиқилди, лабларидан лаънат сўзлари учди.\nЗураб отган ўқ унинг ўнг ўпкасини тешиб ўтган эди. Шаккокнинг йиқилганини кўрган йигитлар уни ўлди, деб гумон қилишиб, ғолиблик қийқириғи билан ўринларидан туриб кетдилар. Йиқилиб ётган Ўрусхонга қарата отилган яна бир ўқ ёнбошига санчилди. Пистирмадагиларнинг шодон ҳайқириғи тезгина сўнди: Урусхон қаддини кўтарди-ю, сўнгги кучини тўплаб паноҳкор дарахтлар сари интилди. У дастлабки баҳайбат чинорга етиб келганида мажоли қолмаган эди. У дарахтни худди онасини қучгандай қучоқлади-ю, ҳушсиз йиқилди.\nУни ушлаш учун таъқиб эта бошлаганлар беихтиёр равишда тўхтаб қолдилар. Урусхон муқаддас ўрмон ҳудудига ўтишга улгурган, масофа уч-тўрт қадамни ташкил этса-да, энди ўғлонларнинг биронтаси ўлжага яқинлашишга журъат эта олмас эди.\nОтишма овози наридагиларнинг ҳам диққатини тортди. Улар пистирмадаги жойларини тарк этиб, шу томон кела бошладилар. Овулда ҳам жонланиш сезилиб, Найфат йўлида шошилиб келаётган одамлар кўринишди. Кўп ўтмай ўрмон этаги одамлар билан тўлди. Томошаталаблар бошқаларни суриб, суқилиб, олдинга ўтмоқчи, муқаддас чинор панасида ётган шаккокни кўрмоқчи бўлардилар. Қисқа фурсатда бўлиб ўтган воқеа оғиздан-оғизга кўчарди.\nМулдорнинг ўлими қадамжони асрай олмаганлари учун руҳоний отахонларга Тбау-уац-Ила томонидан юборилган жазо сифатида қабул қилинди. Тбау-уац-Илани сўроқламоқ ҳуқуқи ёлғиз Заурга берилгани сабабли у қадамжонинг оёғости қилинганидан аввалроқ огоҳ бўлишга мажбур эди.\nТамби ғам-аламини ичига ютади. Дардидан бировнинг огоҳ бўлишини истамайди. Бошқалар қатори етиб келган ўз уруғининг аёлларини атрофига чорлайди-да, барчага суюкли бўлган, қувноқ Мулдорга аза очишни тайинлайди. Сўнг халойиқни тинчлантиришга уринаётган туцатлар сафига қўшилади. Бировлар уларнинг даъватларига қулоқ солишади, бетоқат ва қони қайноқлар эса муқаддас чинор остида ётган мункирни бу ёққа судраб чиқиб, бурда-бурда қилиб ташлашни исташади. Ғазабларини жиловлай олмаётганларга чинорга яқинлашиш муқаддас ўрмонни оёғости қилмоқлик эканини тушунтириш осон эмасди.\nШу зайлда соатлар ўтди.\nТўпланган юрагидаги ғазаб олови дам сўнгандай бўлади, дам яна катта куч билан аланга олади.\nУрусхон эса ҳамон ҳушсиз ётибди.\nБекордан бекорга кутаверишнинг охири кўринмас эди. Тоқати тоқ бўлган бесабрлар изларига аста қайта бошлашди. Дарахт остида ҳушсиз ётган куфронийни қўриқлашга етарли одамларгина қолди.\nКўп қон йўқотганидан мадорсизланган Урусхон эрта тонгда ҳушига келиб, кўзларини очди. Бошини сал кўтариб атрофга қаради-ю, пойлоқчиларни кўрди. Унинг ҳаракатга келганини кўрган қуролли одам сал нарида ўтирган Заурни чақирди. Заур одамларига ўрмонни қуршаб олишни буюриб, дарахтга яқин келди.\n-Нотаниш одам, сен кимсан?-деб сўради у Урусхондан кўз узмай.-Сен бизнинг водийга келиб, қадамжони таҳқирладинг. Мункирлик сенга камлик қилибдимики, яна қотиллик ҳам қилдинг. Сен нобакор, худонинг ғазабидан қўрқмайсанми?\nУрусхон худди унинг гапларини эшитмагандай жавоб қайтаришга уринмади ҳам. Қаддини сал кўтариб, енгининг бир парчасини йиртиб олди-да, ярасини боғлай бошлади. Заур эса тоқат билан ундан жавоб кутди. Жавоб бўлмади. Урусхон ярасини боғлаб бўлгач, аранг ўрнидан турди-да, маст одам каби гандираклаганича ўрмон ичкарисига қараб юрди.\nУнинг бу қилиғидан ғазабланган пойлоқчилар милтиқларини отишга шайлаб, изн олиш илинжида руҳоний отага умид билан қарадилар. Заур уларнинг шаштини қайтариш учун бош чайқади.\n-Қадамжода қон тўкиш сира ҳам мумкин эмас. Тбау-уац-Ила унинг жазосини бериш учун сизларнинг ўқларингизга муҳтож эмас. У шаккокни бизга ўзи тутиб беради.\nЗаурнинг ишонч билан бундай дейиши бежиз эмас, у якшанба куни ўрмонга кирувчи руҳонийларнинг шаккокни қўлга олишларига умид қилаётган эди.\nАламзада ўғлонлар руҳоний оталари чизган чизиқдан чиқмай, чорасиз қолдилар.\nБу пайтда Урусхон яра азобидан бақириб юбормаслик учун тишини тишига босганича булоқбошига етиб келди. У баданини куйдираётган яра қийноғига чидарди, аммо ғазаб олови уни батарроқ азобга соларди. У қандай қилиб алдов тўрига илиниб қолди? Зийраклигини қайда йўқотди? Ўраб олгунларича лаллайиб ётавердими? Милтиқни олмай ўрмон ташқарисига чиққани-чи? Энг лақма одам ҳам бундай эҳтиётсизлик қилмас?\nБу ердалигини у одамлар қаердан билишди?\n“Золийхон хиёнат қилди”, деган фикр хаёлига ҳам келмайди. Арзимас туюлган ҳар қандай тасодиф сирни ошкор қилгани аниқ. У ташвишларга ва саргузаштларга тўла ҳаётида тасодифлар билан ҳисоблашишга ўрганиб қолгани учун шу тўхтамга келди.\nУрусхон булоқ сувида яраларини ювиб, қон оқишини тўхтатиш учун маҳкам боғлади. Сўнг бу ердан тезроқ қочиш режасини ўйлай бошлади. Тик қояларга синчиклаб разм солиб, бу ерда қолиш хатарли эканини англади. Танга дармон бериши мумкин бўлган овқат йўқ. Қолган-қутган таом қоринга юқ ҳам бўлмайди. Қандай бўлмасин бу ердан тезроқ чиқиб кетиши шарт. Кечагина ҳар ҳил балолардан асраши мумкин бўлган бу муқаддас ўрмон энди унга ўлим зиндони бўлиб туюлди. Токи танасида жони бор экан, таслим бўлмайди, ҳаракат қилади. Унинг аниқ режаси йўқ, аммо омадига ишонади.\nКундузи дам олгани маъқул. Кечаси буларга сездирмай йўл юриш мумкин. Шу қарорга келган Урусхон майса устига чўзилиб, кўзларини юмди. Уйқуси нотинч бўлди. Иситмаси кўтарилиб, азоб чекаётган қалбини қўрқинчли туш даҳшати билан ларзага солиб турди: бир қараса, оч бўрилар қуршовида турибди, ўзини ҳимоя қилай деса – милтиғи йўқ. Бир қараса, ғазабланган Тбау-уац-Ила унга қиёмат жазосини бериш мақсадида устига бостириб келяпти. Бир қараса, тоғ чўққисини қоплаб турган қора булутдан бир парчаси ажралиб тушиб, уни ўраб-чирмаб, беаёвлик билан сиқа бошлайди. Назарида Тбау-уац-Иланинг ғазабнок нигоҳи фақат унгагина қадалган, қасос онлари яқинлигини сезган жасур Урусхонни энди даҳшат чодири бўға бошлайди. Бирданига тоғ чўққилари, ҳатто водий чир-чир айлана кетди. Гўё ер юзи телба қуюн ихтиёрига берилди. Тоғларни ҳудди енгил хас каби гирдикапалак қилаётган қуюн Урусхонни ҳам унутмади: у арзимас зарранинг зарраси сингари айланаверди. Қуюн баҳайбат чўққиларни ўрнидан суғуриб, унинг устига отди. Тошлар қўлларини синдирди, харсанглар оёқларини мажақлади. Тбау-уац-Ила уни шаккоклиги учун шундай жазолаб, чувалчангдай қимирлашга уринаётган Урусхонни мазах қилган каби мамнун кулади.


29 май 2022, Тошкент вақти: 17:00\nҚашқадарё аҳолисига ичимлик суви махсус машиналарда олиб келинади\nҚарши шаҳри ва вилоят марказига яқин туманлар аҳолиси сувсизликдан қийналаётганидан шикоят қилмоқда. Озодлик суҳбатлашган қаршиликлар ва косонликларнинг айтишича, кейинги кунларда бир тонна ичимлик суви нархи 5 минг сўмга қимматлаб, 30 минг сўмга чиқди.\nҚашқадарё вилоят “Сувоқова” корхонаси мутасаддилари сув билан таъминлаш лойиҳаси устида олиб борилаётган қурилиш ишлари туфайли Қарши шаҳри, Косон, Чироқчи ва Муборак туманлари аҳолисига ичимлик суви етказишда муаммолар кузатилаётганини тан олди.\n"Қашқадарёда сув нондан қимматлаб кетди!"\nҚашқадарё вилоят, Косон туман аҳолисига ичимлик суви Кўлбуқа сув иншоотидан машиналарда ташиб етказиб берилади. Озодликка келган хабарларда айтилишича, иншоот олдида сув ташувчи машиналаридан иборат тирбанд вужудга келган.\nҚўлбуқа олдидаги вазият тўғрисида Озодлик таҳририятига косонликлар томонидан юборилган видеода сув етишмовчилиги 40 кундан ортиқ вақтдан бери давом этаётганини ҳақида айтилади.\n- Қашқадарё вилояти Косон туманининг 30 дан ошиқ қишлоғи сув оладиган Кўлбуқа иншоотида 40 кундан буён сув йўқ. Қарши шаҳар “Сувоқова” сув билан таъминлаши керак. Аҳоли сувсизликдан қийналмоқда. Қаршидан бир машина сувни 180 минг сўмдан ташиб ичишга ҳаммада ҳам пул йўқ. Аҳолига сув беришларини сўраймиз”, деб ёзди видео юборган маҳаллийлардан бири.\nВидеода “Қаршисув” подстанцияси олдида сув олишга навбатда турган ўнлаб “водовоз”ларни кўриш мумкин.\n"Кўлбуқа корхонаси олдида водовозлар тирбанди!"\nОзодлик суҳбатлашган қаршиликлардан бири ичимлик суви тақчиллиги ҳам қишлоқ, ҳам марказда кузатилаётганига бир ойдан ошганини айтди.\n- Қашқадарё ўзи илгариттан сувга муҳтож жой. Бу йил қуруқ қор ёғди, шу боис ГЭСларимиз, сув омборларимиз сувга тўйинмади. Нафақат ичимлик суви – далаларни суғоришга ҳам қаттиқ қийналяпмиз. Ҳар йили фермерларимиз 10 метр чуқурликдан сув олиб, эҳтиёжларимизни қондириб келаётгандик. Бу йил 10 метрдан ҳам сув чиқмади! Одамлар яна чуқурроқ қазишга мажбур бўлмоқда. Бир вақтлари свет йўқ деб навбатга турарди одамлар, энди сув йўқ деб Қўлбуқа омбори олдида 50-60та сув ташувчи машина навбатда ҳар куни туради. Мен ўзим қишлоқдаги уйимга 1 тонна сувни 25 минг сўмга сотиб олаётгандим – ҳозир 30 минг бўлди тоннаси. 15 кун деганда навбатим келиб ҳовлидаги ҳовузимга сув ташладим, дейди суҳбатдош.\nУ Қарши шаҳрида кўп қаватли уйларда яшовчи аҳоли баклашка ва бошқа идишларда сув ташиб кун кечираётгани, айримлар кир ювиш учун қишлоқдаги яқинларинига бориб келаётганини ҳам қўшимча қилди.\nКосонлик деҳқоннинг айтишича, туман аҳолисининг ҳар бири уйида сув сақлаш учун катта ҳажмдаги махсус контейнерлар мавжуд.\n- Ҳовузсиз яшаб бўлмайди. Уй қурган одам биринчи навбатда сув учун ҳовуз қуради. Ҳатто намунали уйларда водопровод суви билан таъминлаш дейилгани билан, 2-3 ёки 6-8 тоннали сув учун ҳовузларни қуриб кетган. Қарши шаҳрининг ўзида сувни фақат сотиб олиб ичасиз! Бирор жойда сув оқиб турганини кўрмайсиз. Бу сувсизлик ҳолати охирги 2-3 йил ичида сезиларли кўриниб қолди, дейди косонлик.\nУ айрим мутассадиларга қарашли ўзлаштирилган яширин ерлар, иссиқхона ва экин майдонларига ичимлик суви ишлатилаётгани ҳам туманда сув тақчиллигига “ҳисса” қўшаётганини сўзлади.\nМаълум бўлишича, Қашқадарёда сувсизликдан экин-тикин қилган деҳқон ва фермерлар ҳам азият чекмоқда.\n"Сув тармоғида таъмирлаш ишлари олиб борилган эди!"\nКосон туман ҳокимлигида ичимлик суви етишмовчилиги масаласида Озодлик сўровига “линияда таъмирлаш ишлари бўлгани”ни билдиришди.\n- Ҳа, муаммо бўлди. Ҳаммаси бироз тортилди – Қаршидаям, Косондаям ўзи сув ташиб ичиладику! Олдинроқ тармоқда носозлик юзага келиб, таъмирлаш ишлари бўлганди. Шунинг учун сув бериш вақтинча тўхтатилганди. Ҳозир ҳаммаси жойига тушиб кетган, ҳамма сув олиб ичяпти. Сув бор ҳозир, деди Искандар исмли Косон туман ҳокимлиги мутассадиси.\nҚашқадарё вилояти “Сувоқова” давлат унитар корхонаси биноси\nОзодлик Қашқадарё вилояти “Сувоқова” давлат унитар корхонаси бўлим бошлиғи Мустафо Ҳимматовга ҳам мурожаат қилди.\nВилоят бош сувчиси охирги бир ойда Қашқадарё марказий туманларида ва вилоят марказида юзага келган сув тақчиллиги муаммосини янги лойиҳа жорий этилаётгани билан изоҳлади:\n- Минтақамизда ҳозир катта лойиҳа амалга оширилаяпти. Эртага бизга Франция вакили келяпти бу масалада презентацияси билан. Шу водовозлар ўрнига крандан оқадиган сув қиламиз! Бу лойиҳа “Косон ва Муборак туман марказлари ҳамда магистрал сувга яқин бўлган қишлоқларда ичимлик суви тармоқларини реконструкция қилиш ва қуриш” деб номланади. Проектга Саудия Арабистони Тараққиёт жамғармаси ва ОПЕК қарийб 51 миллион доллар пул ажратди. Лойиҳа 2022 йилда ишга тушади. Бир ойча қайта таъмирлаш учун сув узатилишини чеклаган эдик.\nҚарши, Косондаги сув муаммоси кеча пайдо бўлмаган. Республикада, жаҳонда сув танқислиги бўлиб турганида бизда бу муаммо бўлиши турган гап. “Сувоқова”дан чиқаётган сув кубига 2800 сўмни ташкил этади. Сув ташиётган водовозлар шахсий бўлгани учун ўзини амортизацияси ва ёғ пулини устига қўйяпди, дея тушунтириш берди Қашқадарё вилояти “Сувоқова” корхонаси раҳбари Мустафо Ҳимматов.\nКорхона раҳбари юқорида тилга олинган лойиҳа доирасида жумладан Косон туманининг Макрит қишлоғи, Чироқчи туманининг Довдуқ қишлоғи ва Муборакнинг бошқа қишлоқларида жами 35та янги қудуқ қазилишини билдирди.\nКосонликларни яна бир йил сабр қилишга чақирган суҳбатдош 2022 йилда Қашқадарё вилоятининг марказий туманларидаги чекка қишлоқларига водопровод суви етказиб берилишини ваъда қилди.\nОзодлик сув танқислиги Ўзбекистоннинг кўплаб туман-қишлоқларида кузатилаётганини хабар бериб келмоқда.\nОлдинроқ сувсизлик Марказий Осиё минтақасидаги бошқа мамлакатлар хўжалигига жиддий таъсир қилаётгани маълум қилинган эди.\nҚурғоқчилик: Суви камайиб кетган Каттақўрғон сув омборига мош экилди! (ВИДЕО-ФОТО)


Исроил Мадримов энди профессионал боксда фаолият олиб боради – Ўзбекистон миллий олимпия қўмитаси\nОсиё ўйинлари ва Осиё чемпионати ғолиби Исроил Мадримов энди фаолиятини профессионал боксда давом эттирадиган бўлди. Ҳамюртимиз бу борада Россиянинг «Мир Бокса» промоутерлик компанияси билан келишувга эришди.\nЭслатиб ўтамиз, Исроил Мадримов Индонезия мезбонлик қилган XVIII Осиё ўйинларида Ўзбекистон спорт делегацияси байроқдори вазифасини бажарган ва мусобақада олтин медалга эга чиққанди.\nИсроил профессионал боксдаги дебют жангини 24 ноябрь куни Атлантик-Сити шаҳрида ўтказади. Ўша куни унга Виктор Эрнандес рақиблик қилади. Маълумот учун, Эрнандес профессионал боксда 12 та жанг ўтказиб, уларнинг 10 тасида ғалаба қозонган (6 та жангда нокаут эвазига). 2 маротаба мағлубиятга учраган.\nМиллий олимпия қўмитаси Исроил Мадримовга профессионал боксдаги фаолиятида муваффақиятлар тилайди.


Иссиқдан сақланинг! – Сурхон тонги\nБош саҳифа / Жамият / Иссиқдан сақланинг!\nИюл 4, 2018\tЖамият Изоҳ қолдириш 778 Кўрилди\nҚуёш нури фойдали, аммо у меъёрдан ошса, кўпгина кўнгил-сизликларга сабаб бўлади. Офтоб уриб, терининг куйиши, кейинчалик тери ракига олиб келиши ҳамда кўз катарактаси касаллиги ривожланишига сабаб бўлиши мумкин. Шу сабаб, кўчада қуёш нури остида юрмасликка ҳаракат қилинг.\nБордию сизда беҳоллик, кўнгил айниши, қусиш, томир уриши ва нафас олишнинг тезлашиши кузатилса, кўз олди қоронғулашаётган бўлса, демак офтоб урган. Бундай пайтда бемор кўпроқ дам олиб, баданини ҳўл сочиқ билан ўраш, иложи бўлса устидан совуқ сув (18-20 градус) қуйиб, танани совутишга ҳаракат қилмоғи лозим. Агар бемор беҳуш бўлса, унинг бурнига новшадил спирти билан ҳўлланган пахтани тутиш мақсадга мувофиқдир. Тез тиббий ёрдамни чақириш зарур.\nКасални даволагандан, олдини олган афзал, дейишади. Шу сабаб, офтоб уришининг олдини олишга ҳаракат қилмоқ даркор. Енгилроқ ва очиқ рангли ёзги ки йимлар кийиш мақсадга мувофиқдир. Чунки у қуёш нурини қайтариш хусусиятига эга.\nКун иссиқ пайтлари одатдагидан кўпроқ суюқлик (газланмаган минерал сув, кўк чой, қайнатиб совутилган сув) истеъмол қилган маъқул. Энг асосийси, соғлом ва тўғри овқатланиш саломатлик гарови эканлигини унутмаслик лозим. Кунлик рационда енгил ҳазм бўладиган таомлар фойдалироқ, ёғли ва шўр таомлар ҳамда ширинликлар танада иссиқлик ҳосил бўлишини кучайтиради ва тананинг қизиб кетишига сабаб бўлади. Организм фақат кучи етадиган овқатнигина сингдиради, қолган овқат эса организмга оғирлик қилади. Шундай экан, кўп овқат тановул қилиш зарар.\nСабзавотларни хомлигича, турли салатлар тарзида тановул қилмоқ кўпроқ фойда келтиради. Жазирама иссиқ кунларида суюқ таомлар, айрон, қатиқ, кефир каби сут маҳсулотлари, мева ва сабзавотларни истеъмол қилиш, терлаш натижасида организм йўқотадиган сув ва зарур моддалар оқсил, витамин ва минерал тузлар ўрнини қоплашда муҳим аҳамият касб этади.\nЭнг яхши чанқоқбосди ичимликлардан бири лимонли чойдир. У танани иссиқланишда, организмда сув ва туз балансини сақлашда ёрдам беради. Кўк чой таркибида эса 300 турдан ортиқ фойдали элементлар бўлиб, танани совутиш хусусиятига эга. Кўк чой чанқоқни яхши қондиради, ўзидаги витамин ва минерал моддалар ҳисобига инсонга куч бағишлайди. Ҳар бир киши меъёрда 1 суткада 2,5-3 литр сув ичиши лозим.\nМеҳнат ва дам олишни тўғри ташкиллаштиринг, фаол дам олишни галма-гал олиб боринг, уйқудан олдин хотиржам 40-60 дақиқа очиқ ҳавода сайр қилинг, деразани очиб ухланг, хушманзара жой, дарёбўйи ва сайилгоҳларда пиёда юринг, енгил жисмоний машқларни бажаринг, илиқ душ қабул қилинг, шифобахш доривор ўсимликлардан тайёрланган дамламалардан ичиб туринг.\nвилоят ДСЭНМ олий тоифали врач,\nОлдинги Кучли ижтимоий ҳимоя\nКейинги Сохта тадбиркор – иқтисодиёт кушандаси


Жанубий Кореянинг етакчи тиббиёт клиникалари Ўзбекистонда ўз филиалларини очади - Халқ сўзи\nЖанубий Кореянинг етакчи тиббиёт клиникалари Ўзбекистонда ўз филиалларини очади\n11:38 14 Август 2018 Жамият\nМаълумки, Ўзбекистон Республикаси Президентининг 2018 йил 10 майдаги “Соғлиқни сақлаш тизимини танқидий ўрганиш ва уни тубдан такомиллаштириш бўйича таклифларни тайёрлашни ташкил этиш тўғрисида” ги фармойишига мувофиқ, бугунги кунда Ўзбекистон Тиббиётини тубдан такомиллаштириш концепцияси лойиҳаси ишлаб чиқилмоқда. Бунда мавжуд муаммолар, соҳа экспертларининг фикрлари ҳамда хориж мамлакатларининг энг илғор тажрибалари ўрганилмоқда.\nХусусан, шу кунларда Ўзбекистон Республикаси Президенти девони, Соғлиқни сақлаш вазирлиги, “Тараққиёт стратегияси” маркази, Лойиҳа бошқаруви миллий агентлиги вакилларидан иборат Ўзбекистон делегацияси Жанубий Кореянинг соғлиқни сақлаш тизими мутахассислари билан самарали учрашув ва музокаралар ўтказиб, бир қатор тиббиёт муассасалари ҳамда ижтимоий муассасалар фаолияти билан яқиндан танишдилар. Бу ҳақда “Тараққиёт стратегияси” маркази матбуот хизмати хабар берди.\nДелегация аъзолари йирик тиббиёт муассасалари — Пучон шаҳри марказий поликлиникаси ва Пучон кўп тармоқли шифохонаси, Кванжу шаҳар тез тиббий ёрдам марказларида аҳолига тиббий ва ижтимоий хизматларнинг кўрсатилишини ўргандилар.\nТашриф давомида Жаҳон тадқиқотлар марказининг Марказий Осиё институти директори Юнг Хун Чо, Ўзбекистон Республикаси бандлик ва меҳнат муносабатлари вазири фахрий маслаҳатчиси Ким Юнсе, Ўзбекистон Республикаси соғлиқни сақлаш вазири маслаҳатчиси – Ажу университети президенти Юн Таек-Римлар билан учрашувлар ўтказилди.\nЖанубий Кореянинг кадрлар тайёрлаш тизими билан ҳам яқиндан танишилди. Хусусан, ўзбекистонлик мутахассислар Ажу университети, унинг тиббиёт маркази ва шифохонаси, Чоннам миллий университети ва унинг қошида ташкил этилган шифохонага ташриф буюриб, замонавий таълим тизими ҳамда амалиёт жараёнлари билан танишдилар. Шунингдек, Чоннам миллий университетида таҳсил олаётган ўзбекистонлик талабалар билан ҳам учрашув ташкил этилиб, уларга яратилган шароитлар ҳамда таълим тизими ҳақида суҳбатлашилди.\nБундан ташқари, Миллий тиббиёт суғурта хизматлари минтақавий офиси раҳбари Ким Бэк- су билан учрашув ташкил этилди. Унда Жанубий Кореядаги тиббий суғурта тизими фаолияти, хизмат кўрсатиш механизмлари ҳақида фойдали маълумотлар тўпланди. Шунингдек, Чонг хусусий тиббиёт бирлашмаси фаолияти, мижозларга кўрсатилаётган хизматлар ўрганилди.\nШу кунга қадар ўтказилган 15 дан зиёд учрашув ва музокаралар якунлари бўйича қатор келишувларга эришилди. Жумладан, Ўзбекистонда Жанубий Кореянинг етакчи тиббиёт олий ўқув юртлари ва клиникаларининг филиалларини ташкил этиш, шунингдек, ўзбекистонлик шифокорларнинг Жанубий Кореяда қисқа муддатли малака ошириши бўйича дастурларни йўлга қўйишга келишиб олинди. Музокараларда таъкидланганидек, бу, энг аввало, Ўзбекистонда малакали кадрлар тайёрлаш ҳамда соҳа вакиллари ўртасида ўзаро тажриба алмашиш йўлидаги яна бир катта қадам бўлади.\nБарча учрашувларда кореялик мутахассислар Ўзбекистон билан ҳамкорлик қилишга, хусусан, бугунги кунда юртимизда режалаштирилаётган тиббий суғурта тизимини йўлга қўйишда кўмаклашишга, тажрибалари билан ўртоқлашишга тайёр эканлигини билдирдилар. Ҳамкорлик доирасида, шунингдек, Кореянинг Тиббий суғурта хизмати вакиллари тажрибали мутахассисларни маслаҳатчи-эксперт сифатида Ўзбекистонда фаолият олиб боришлари бўйича билдирилган таклифни ҳам қўллаб-қувватладилар.\nЎзбекистонда соғлиқни сақлаш тизимига берилаётган эътибор ва яратилаётган имкониятлар кореялик мутахассис ва ишбилармонларни қизиқишига сабаб бўлди, хусусан, етакчи хусусий клиникалар вакиллари Ўзбекистонда ўз филиалларини очишни режалаштиришини билдирдилар.\nЎзбекистон делегациясининг Жанубий Кореяга амалга оширган ташрифи 2018 йилнинг 15 августига қадар давом этади. Дастур доирасида вакилларимиз Жанубий Корея Соғлиқни сақлаш ва ижтимоий таъминот вазирлиги, Озиқ-овқат ва дори воситалари хавфсизлиги вазирлиги вакиллари билан музокаралар ўтказади ҳамда Квандон университети қошида ташкил этилган тиббиёт университетига ташриф буюрадилар.\nТашриф давомида, шунингдек, Ўзбекистонга инвестиция киритиш ниятидаги кореялик йирик сармоядорлар, нуфузли компания вакиллари билан учрашувлар ўтказилиши, мамлакатимизда хорижий инвесторларга яратилаётган шароит ва қулайликлар ҳақида тақдимотлар ўтказилади.


“ЭРК” партияси таваллуди кунига « Ўзбекистон Халқ Ҳаракати\n30 April 2019 - 8:32\nЎтган асрнинг 80 йилларида ёш ўзбек шоирлари ижодида “Эрк” сўзи тез-тез ишлатила бошлади, бу жараён том маънода “дилдагининг тилга чиқиши” эди. Совет режими лошидан чиқаётган чиринди ҳиди билан бирга дарз кетган режимнинг ёриқлари орасидан ташқи дунёдан келаётган ЭРК эпкинлари ёш шоирларнинг шеърларига кўча бошлаган эди. Янги ўзбек шеъриятининг энг ёрқин вакилларидан бири бўлган Муҳаммад Солиҳ ўша пайтда ЭРК ҳақида қуйидагиларни ёзди:\nШеърдаги “ЭРинчоқ” ифодаси “Эркак” ва “Эрк” калималарининг бизнинг заминимизда юз тутган аянчли эволюцияси сифатида кўрилса ҳам, бу таъна эмас, балки, огоҳлантириш эди. “Ўлаётган аскарнинг бўғизидан чиққан «Ҳиқ»иллаш” эса, озодликнинг қурбонсиз бўлмаслигига ишора эди.\nХуллас, орадан кўп ўтмай, шеърдаги мажозлар ҳаётга кўчди, 1990 йил 30 апрел куни ЭРК демократик партияси ташкил этилди. Партия моҳиятан миллий озодлик ҳаракати сифатида дунёга келган, унинг демократик сифати эса, миллий озодлик ғоясининг бир қисми эди. Айнан шунинг учун ҳам ЭРК партияси вакиллари Совет империяси қулаши арафасида рус демократлари томонидан ташкил этилган бутуниттифоқ “Демократический союз” ташклиотига қўшилмади, чунки, партия учун бирламчи бўлган нарса – миллий мустақиллик ғояси эди.\nПартия ташкил топганидан сўнг 2 ой ўтар ўтмас Ўзбекистон Компартияси раҳбари Ислом Каримов ва уни бошқариб турган Москва айғоқчилари ва уларнинг гумаштaлари кўрсатган қаттиқ қаршиликларга қарамай, Ўзбекистоннииг Мустақиллик Декларациясини мамлакат Парламентида қабул этилишига эришди. Бу миллатнинг буюк бир ғалабаси эди.\nЭРК партияси ўзининг чорак асрлик фаолияти давомида Ўзбекистондаги мустабид режим қатағонлари баробарида мухолифат ичига кириб олган турли хил сексотлар, бахил, бекорчи ва бошибузуқларнинг ҳужумларига учради; бировларга иғво қилишдан бошқа нарсага ярамайдиган бу иғвогарлар легиони чорак аср давомида ЭРК партиясига қарши иғво қилиш ҳисобига кун кeчирди. Айни гапни Каримов режими ҳакда ҳам айтиш мумкин – ЭРК ва унинг лидери Муҳаммад Солиҳга қарши пропаганда давлат сиёсатининг локомотивига айлантирилди.\n“ЭРК” мустабид режимнинг бутун қатағонларига қарамай, маргиналлашмади, ўз ғоя ва низомларига содиқ қолди, ўз сиёсий риторикаларида баъзи гуруҳлар сингари “очовот”лашмади, ўзининг юксак сиёсий савиясини сақлаб қола билди. Сиёсий лексиконда маълум бир савия ва оҳангнинг сақлаб қолиниши – “очовот култури”дан, бозор шаллақилигидан безган ва чарчаган халқ учун нақадар муҳим эканлигини ҳеч унутмади.


Бензинни тежашнинг ўн беш хил усули билан танишамиз » Ўзбекистон янгиликлари – Zamin.uz\nБензинни тежашнинг ўн беш хил усули билан танишамиз\n22 март 2017, 09:45\nТарновдаги сумалак юқоридан пастга қараб, ёнилғи нархи эса пастдан юқорига қараб ўсади. Бензин янгиланмайдиган энергия манбалари сирасига киради. Бироқ нархи ошишда бардавом ёнилғини иқтисод қилишнинг оддий усуллари кўпни кўрган ҳайдовчиларнинг оғзидан оғизга ўтиб келади. Қуйида шу усулларни сиз билан баҳам кўрамиз.\n1) Автомобилингиз ҳамиша соз ҳолатда бўлсин. Ёмон ёки авария ҳолатида бўлган автомобиль кўп ёнилғи сарфлайди.\n2) Машинангиз ортиқча ёнилғи “емаслиги” учун, йўлга чиқишдан олдин манзилга энг яқин йўналишни режалаштириб олинг.\n3) Кондиционер ёнилғи истеъмолини оширади. Кондиционерни керагида ишлатинг. Агар иқлим назоратчингиз бўлса, минимум даражада фойдаланинг. Салон салқинлагунча ёқиб қўйинг, сўнг ўчиринг. Совуқ ҳавони айлантиришни вентиляторга қўйиб беринг. Машина ойнаси очиқлигида асло кондиционерни ишга туширманг.\n4) Катта тезликда юрганда машина ойнасини ёпиб қўйинг. Очиқ ойналар ҳаракатга қаршилик қилади ва бензин сарфини оширади. Ўта юқори тезликда очиқ ойна кондиционерга нисбатан кўпроқ ёнилғи сарфланишига сабаб бўлиши мумкин.\n5) Шиналар босимини назоратда тутинг. Ортиқча дамланган шиналар ёнилғи сарфлаш самарадорлигини пасайтиради, шунинг учун меъёрида дамланг.\n6) Йўлда тиқинга тушиб қолсангиз, ёнилғининг шўри қуриди. Агар тиқинга дуч келиш эҳтимоли бўлса, эртароқ ёки кечроқ йўлга тушиш имконини қидиринг.\n7) Фойдаланмайдиган нарса-буюмларингизни машинадан чиқариб ташланг. Масалан, ёзда ғилдирак занжири олиб юришнинг ҳожати йўқ. Фақат қишда қайта солиб қўйиш ёдингиздан кўтарилмаса бўлди.\n8) Машина тиқинида двигателни юргизиб қўймасликка ҳаракат қилинг. Агар турган жойингиздад беш дақиқа ичида қўзғалмаслигингизга амин бўлсангиз, моторни ўчириб қўйинг.\n9) Моторни узоқ қиздириш шарт эмас, хусусан янги автомобилларга бу тегишли. Янги машиналар совуқ ҳолда юргизишга мослашган.\n10) Агар эҳтиёж бўлмаса, юқори тезланиш олиш керак эмас. Машинани катта тезликда ҳайдаманг.\n11) Тезланиш олиш суръатини пасайтиришга ҳаракат қилинг. Ёнингиздаги ҳайдовчилар рақибингиз, йўл эса пойга йўлаги эмас. Катта тезлик катта сарф-харажат дегани.\n12) Қиммат бензин зарурат эмас. Кўпчилик автомобиллар оддий бензинда ҳам бинойидек юради. Қуядиган бензинингиз автомобилингиз маркасига мувофиқми-йўқми – аниқлаштиринг, таниш-билишлардан, форумдошлардан суриштиринг. Кўплаб ҳайдовчилар оддий бензин қуйиб, мамнун машина ҳайдайди.\n13) Агар сирғанчиқ ё лой туфайли ғилдираклар жойидан жилмай айланса, тезликни ошириш ярамайди. Текис газ бериб, сирғанчиқдан чиқишга урининг.\n14) Иложини топсангиз, бир манзилга борадиган таниш ҳамроҳ билан шерик бўлинг ва ёнилғи нархини ўртада бўлишинг.\n15) Агар манзилингиз узоқ бўлмаса, машинани қўйиб, пиёда ёки велосипедда боринг.\nСанаб ўтилган усуллар сизга шундоғам маълум ёки бефойда туюлса, барчасини комплекс бажаришга уриниб кўринг, бензинингиз сезиларли тежалганини биласиз.\nЯнгиликлар » Авто » Бензинни тежашнинг ўн беш хил усули билан танишамиз\n17:24 Сирғали автомобиль бозоридаги янги нархлар: Matiz’нинг нархи яна тушгани маълум бўлди


Сейфтелми (Safetelmi ) – medu.uz – Дорилар ҳақида маълумотлар ўзбек тилида\nСейфтелми (Safetelmi )\nHome Йўриқномалар Сейфтелми (Safetelmi )\nСЕЙФТЕЛМИ 40, 80\nПрепаратнинг савдо номи: Сейфтелми 40 (Safetelmi 40),\nСейфтелми 80 (Safetelmi 80)\nфаол модда: 40 мг; 80 мг телмисартан;\nёрдамчи моддалар: микрокристалл целлюлоза (РН 101), кроскармеллоза натрий, меглюмин, полохамер 188 NF, повидон К-30, магний стеарати, изопропил спирти.\nТаърифи: оқ, думалоқ шаклли, текис юзали, четлари қия таблеткалар.\nФармакотерапевтик гуруҳи: Антигипертензив восита. Ангиотензин II рецепторлар антагонисти.\nАТХ коди: C09CA07\nТелмисартан – оғиз орқали қўлланганида самарали ангиотензин II (АТ1 тур) рецепторини специфик антагонисти. Телмисартан ангиотензин II нинг АТ1 кичик тур рецепторларига юқори яқинликка эга, ангиотензин II нинг таъсири ушбу рецептори орқали амалга оширилади. Телмисартан ангиотензин II ни рецепторларига нисбатан агонист таъсирга эга бўлмай, ангиотензин II ни рецептор билан боғланишидан сиқиб чиқаради. Телмисартан фақат ангиотензин II нинг АТ1 кичик тур рецепторлари билан боғ ҳосил қилади ва боғланиш давомли характерга эга. Телмисартан бошқа рецепторларга, шу жумладан АТ1 рецепторига ва бошқа кам ўрганилган ангиотензин рецепторлари билан яқинликка эга эмас. Бу рецепторларнинг функционал аҳамияти, шунингдек ангиотензин II томонидан улар ортиқча рағбатлантирилиши мумкин бўлган самараси (телмисартан буюрилганда ангиотензин II ни концентрацияси ошади) ўрганилмаган. Телмисартан қонда альдостерон даражасини пасайишига олиб келади. Телмисартан қонда ренин ва ион каналларини блокламайди. Телмисартан брадикинин фаолсизлантирадиган ангиотензин-айлантирувчи ферментни (кинза II) блокламайди. Бу брадикинин билан боғлиқ бўлган ножўя самаралардан сақланиш имкониятини беради. Одамларда телмисартан 80 мг дозада ангиотензин II нинг гипертензив самарасини бутунлай блоклайди. Препаратнинг самарали таъсири 24 соатдан кўпроқ давом этади ва яна 48 соатдан кейин аниқланади.\nГипотензив таъсирини бошланиши биринчи қабулдан кейин уч соат давомида аниқланади. Артериал босимни максимал пасайиши одатда даволаш бошланганидан кейин 4 ҳафта ўтгач кузатилади.\nГипотензив таъсири препаратни буюрилганидан кейин 24 соат давом этади, шу жумладан навбатдаги дозани қабул қилишдан олдинги охирги 4 соатда ҳам.\nАртериал гипертензияси бўлган пациентларда телмисартан юрак қисқаришлар сонига таъсир кўрсатмасдан систолик ва диастолик босимни пасайтиради.\nТелмисартанни гипотензив таъсир бўйича гипотензив препаратларни бошқа синф вакиллари билан таққосланиши мумкин.\nТелмисартанни қўллашни кескин бекор қилиш ҳолатларида бекор қилиш синдроми ривожланмасдан артериал босим аста-секин дастлабки даражасига қайтади.\nТелмисартанни ўлим ва юрак-қон томир касалликлари билан касалланиш кўрсаткичларига таъсири аниқланмаган.\nИчга қабул қилинганида меъда-ичак йўлларидан тез сўрилади. Биокираолишлиги – 50%. Овқат билан бир вақтда қабул қилинганида AUС ни пасайиши 6% дан (40 мг дозада) 19% гача (160 мг дозада) ўзгаради. Препарат оч қоринга ёки овқат билан қабул қилишдан қатъий назар 3 соат ўтгач плазмадаги концентрацияси бир меъёрда намоён бўлади. Cmax ва AUС кўрсаткичлари аёлларда эркакларга нисбатан 2-3 марта юқори бўлади. Плазма оқсиллари, асосан альбуминлар ва альфа1 гликопротеин билан боғланиши – 99,5% ни ташкил этади. Аҳамиятли даражадаги мувозанат босқичида ўртача тақсимланиш ҳажми– 500 л. Глюкурон кислотаси билан конъюгацияланиш йўли билан метаболизмга учрайди. Метаболитлари фармакологик нофаолдир. Т1/2 – 20 соатдан кўпроқ. Препаратни умумий плазмадаги клиренси (минутига 900 мл) жигар қон оқими билан солиштирганда (минутига тахминан 1500 мл) юқори ҳисобланади. Ичакдан ўзгармаган ҳолда чиқарилади, буйраклар орқали чиқарилиши 2% дан камроқ.\nИчга, овқат қабул қилишдан қатъий назар буюрилади. Катталарга – 40 мг дан кунига 1 марта. Айрим пациентларда суткада 20 мг дозада қўлланилганда терапевтик самарага эришиш мумкин. Артериал босим кутилган даражагача пасаймаганда дозани кунига 1 марта 80 мг гача ошириш мумкин. Препаратнинг гипотензив таъсирини максимал самараси одатда даволаш бошланганидан кейин 4-8 ҳафта ўтгач кузатилади.\nОғир даражадаги артериал гипертензияси бўлган пациентларга суткада 160 мг гача ёки гидрохлортиазид билан мажмуада суткада 12,5-25 мг дан буюрилади.\nНерв тизими томонидан: бош оғриғи, бош айланиши, толиқиш, уйқусизлик, хавотирлик, депрессия, тиришишлар, кўришнинг бузилишлари.\nНафас тизими томонидан: юқори нафас йўлларининг инфекциялари (шу жумладан фарингит, синусит, бронхит), йўтал.\nЮрак-қон томир тизими томонидан: АБ ни яққол пасайиши, брадикардия, тахикардия, кўкракда оғриқ.\nОвқат ҳазм қилиш тизими томонидан: кўнгил айниши, қусиш, диспепсия, диарея, абдоминал оғриқлар, “жигар” трансаминазалар фаоллигини ошиши.\nТаянч-ҳаракат тизими томонидан: миалгия, артралгия, белда оғриқ, тендинитга ўхшаш симптомлар, оёқларни тиришишлари.\nСийдик чиқариш тизими томонидан: буйраклар функциясини бузилиши (шу жумладан буйрак етишмовчилиги), периферик шишлар, сийдик чиқариш тизимининг инфекциялари (шу жумладан цистит), гиперкреатинемия.\nАллергик реакциялар: тери тошмаси ва бошқалар.\nЛаборатория кўрсаткичлар: кам ҳолларда – гиперкалиемия, анемия ёки гиперурикемия.\nБошқалар: гриппсимон синдром, кам ҳолларда – эритема, қичишиш, сипкопе, диспноэ, эозинофилия, тромбоцитопения, ангионевротик шиш, эшакеми.\nПрепаратга нисбатан юқори сезувчанлик, сафро чиқариш йўлларининг ўтказувчанлигини бузилиши, жигар ёки буйрак функциясини яққол бузилишлари, фруктозани наслий ўзлаштираолмаслик, ҳомиладорлик, эмизиш, болалар ва ўсмирларда қўллаш мумкин эмас.\nТиазид диуретиклар билан мажмуавий даволашда қўллаш мумкин, масалан, гидрохлорид билан у телмисартаннинг гипотензив таъсирини кучайтиради.\nТелмисартан бошқа гипотензив препаратларнинг гипотензив таъсирини кучайтириши мумкин.\nБошқа клиник аҳамиятга эга ўзаро таъсирлари ўрганилмаган.\nБир неча препаратларнинг, шу жумладан дигоксин, варфарин, гидрохлортиазид, глибенкламид, ибупрофен, парацетамол, симвастатин ва амлодипинни фармакокинетик тадқиқотлари ўтказилган. Дигоксинни плазмадаги ўртача концентрациясини тахминан 20% га ошиши аниқланган (бир ҳолатда 39% гача). Телмисартан ва дигоксин бир вақтда буюрилганида қонда дигоксиннинг концентрациясини вақти-вақти билан аниқлаш мақсадга мувофиқдир.\nАнгиотензин-айлантирувчи фермент ингибиторлари ва литий препаратлари бир вақтда буюрилганида қонда литий концентрациясини токсик таъсири билан бирга кечувчи қайтар ошиши аниқланган. Кам ҳолларда бундай ўзгаришлар ангиотензин II рецепторлари антогонисти препаратлари буюрилганда қайд қилинган. Литий препаратлари ва ангиотензин II рецепторларининг антагонистлари билан бир вақтда буюрилганида литийнинг қондаги концентрациясини аниқлашни ўтказиш тавсия қилинади.\nСейфтелми НЯҚВ (шу жумладан, ацетилсалицил кислотаси суткада ≥ 0,3 г дозада ва ЦОГ-2 ингибиторлари) билан бир вақтда қўлланганида дегидратацияси бўлган пациентларда ўткир буйрак етишмовчилиги ривожланиши мумкин. Препаратни НЯҚВ билан мажмуада қабул қилаётган пациентлар, етарли миқдорда сув билан қабул қилишлари ва қабул қилишдан олдин буйрак функциясини баҳолаш керак.\nСувсизланган пациентларда гипонатриемияда (диуретиклар билан даволаш, тузни тушишини чекланиши, диарея, қусиш) препаратни дозасини камайтириш тавсия қилинади.\nИкки томонлама буйрак артериясини стенози бўлган ёки ягона буйрак артериясини стенозида (оғир гипотензия ва буйрак етишмовчилиги ривожланишини хавфи ошади), аорта ва митрал клапан стенози, обструктив гипертрофик кардиомиопатияси, буйраклар ва/ёки жигар, оғир юрак етишмовчилиги бўлган (бўлиши мумкин -гиперкалиемия, шунинг учун қон зардобида калий ва креатинин даражасини доимо назорат қилиш керак), меъда-ичак йўллари (МИЙ) аъзоларининг касалликлари бўлган беморларга препарат эҳтиёткорлик билан буюрилади.\nБирламчи альдостеронизм ва фруктозани туғма ўзлаштираолмасликда қўллаш мумкин эмас (1 таблетка – 40 мг ва 80 мг га мос равишда 169 мг ва 338 мг сорбит сақлайди). Режалаштирилган ҳомиладорликдан олдин препаратни бошқа антигипертензив воситалар билан алмаштириш тавсия қилинади. Агарда ҳомиладорлик аниқланган бўлса, дарҳол Телмисартанни қабул қилишни тўхтатиш керак. Транспорт воситаларини ҳайдовчилар ва касби диққатни юқори жамлаш билан боғлиқ бўлган шахсларга иш вақтида эҳтиёткорлик билан қўллаш керак.\nЛитий препаратлари билан бир вақтда буюрилганида қон зардобида охиргисининг миқдорини сақланиши мониторинги керак – плазмадаги литий даражаси (ва токсиклиги) ўткинчи ошиши мумкин.\nСимптомлари: АБ яққол пасайиши.\nДаволаш: симптоматик даволаш; гемодиализ самарасиз.\n40 ва 80 мг дан таблеткалар.\n10 таблеткадан блистерларда. 3 блистер қўллаш бўйича йўриқномаси билан картон қутида.\nОлдингисиЗверобоя шероховатого трава09.06.2018


AnTuTu'да янги рекорд! - Terabayt.Uz\nvivo IQOO линейкаси смартфонлари қаторига 22 август санасида янги vivo IQOO Pro 5G қўшилади. Модель рақами V1916A бўлган ҳали тақдим қилинмаган ушбу қурилма AnTuTu синовидан ўтказилди. Натижа эса рекорд! Янги смартфон 497,179 балл тўплаб илгари ҳеч бир мобил девайс кўрсатмаган натижани қайд этди.\nИлгарироқ, Meizu 16s Pro ҳам тақдимотидан олдин синовдан ўтказилган ва 464,411 балл тўплаб, рекорд қўйган эди. AnTuTu Weibo саҳифасида ёзилишича, бу натижага смартфоннинг F2FS файл тизими ҳамда TurboWrite SDD технологияси сабаб эришилган.\nНатижалар яна шуни кўрсатдики, қурилма Snapdragon 855+ чипи ва 8ГБ оператив хотира, 256ГБ доимий хотирага эга бўлади. Смартфоннинг энг юқори техник жиҳатларга эга версиясида эса хотира сиғими 12ГБ RAM ва 512ГБ ROM бўлади.\nIQOO Pro 5G'нинг дисплейи 6,41 дюйм катталикда, FHD+ резолюцияда бўлиши, унинг остида бармоқ изи сканери жойлашиши кутилмоқда.\nСелфи камераси 12 мегапикселли бўлади. Орқа камера модули эса учта датчикдан иборат бўлиб, улар 48, 13 ва 12 мегапикселли бўлади. Аккумуляторга тўхталсак, гаджет 44 ваттли тезкор зарядлаш технологиясини қўллаб-қувватловчи 4,500 мА/соат сиғимли аккумуляторга эга бўлади. vivo IQOO Pro 5G Android Pie'да ишлайди. Операцион тизим юзасида компаниянинг FuntouchOS 9 фойдаланувчи интерфейси бўлади. Қурилманинг 4G талқини ҳам тақдим қилинади, бироқ 5G варианти кейинги авлод тармоғига улана олувчи энг арзон ақлли телефон бўлиши таъкидланмоқда.\n#AnTuTu #Meizu #Vivo #рекорд


Янги Lacetti автомобиллари нега дон омборига юборилгани маълум бўлди - UzNews.uz\n14 октября, 16:47 635 0\nUzAuto Motors'да компания заводида тайёр автомобиллар учун жой қолмаганини маълум қилишди.\nTelegram-каналларда Chevrolet Lacetti ортилган бир нечта автоконтейнерлар дон омбори томон йўналтирилаётгани акс этган видео тарқалган эди.\nUzAuto Motors'да интернет фойдаланувчиларининг автомобиллар нега омборга юборилаётгани билан боғлиқ бўлган саволларига жавоб беришди.\nМаълум бўлишича, компания заводида тайёр автомобиллар учун жой қолмаган ва шунинг учун автомобиллар вақтинчалик сақлаш учун бошқа жойга юборилган.\n«Гап шундаки, компания кунига 250-300 дона Lacetti автомобилини ишлаб чиқаради. Биз ушбу автомобилларни яримўтказгич қисмининг йўқлиги сабабли, ўз эгаларига топшира олмаймиз. Автомобиль тайёр, аммо биргина қисмнинг йўқлиги қайсидир тизимнинг ишламаслигига сабаб бўлади. Масалан – хавфсизлик ёстиқчалари.\nUzAuto Motors ушбу қисмни олиши билан, уни автомобилларга ўрнатади ва харидорга топширади. Тайёр, аммо сотиб бўлмайдиган автомобиллар заводдаги тайёр маҳсулот учун ажратилган жойни тўлдириб қўйишди. Шу сабабли, UzAuto Motors «Ўздонмаҳсулот» билан автомобилларни корхона ҳудудида вақтинча сақлаш тўғрисида шартнома тузди», - дейилади хабарда.\n25 октября, 11:15 440 0\n23 октября, 10:09 322 0


Германиянинг Ўзбекистондаги режим билан мулоқоти немис демократияси учун шармандалик бўлди - Фарғона.Ру ахборот агентлиги\n13:57 msk, 6 Июль 2020\nГерманиянинг Ўзбекистондаги режим билан мулоқоти немис демократияси учун шармандалик бўлди\n24.03.2006 16:06 msk\nГалима Бухарбаева, Берлин\nБерлиндаги немис сиёсатчилари 2005 йилнинг 13 май куни Ўзбекистоннинг Андижон шаҳрида бўлиб ўтган қонли воқеалар (ўшанда ҳукумат қўшинлари кўп минг кишилик намойишчилар оломонини ўққа тутган, юзлаб, балки минглаб айбсиз фуқароларни ўлдиргандилар) ҳақида гапиришни ҳам, эшитишни ҳам ёқтирмайдилар.\nБу воқеа Германиянинг ўз манфаатларини кўзлаб Ўзбекистон билан давом эттираётган ҳамкорлигига путур етказади. Бу манфаатлардан бири Ўзбекистон жанубидаги Термизда ҳарбий базани сақлаб қолиш бўлиб ҳисобланади.\nНемис Бундесверига Афғонистондаги тинчликпарварлик миссиясини қўллаш учун зарур бўлган бу база андижонликларнинг ҳаётидан ҳам, инсон ҳуқуқларидан ҳам, демократик Германия обрўсидан ҳам муҳимроқ бўлиб чиқди.\nНемис сиёсатчилари таҳдид ва ультиматум шаклидаги қатъий чора-тадбирлар ўзбек ҳукмдорларини ранжитиши мумкин ва у ҳолда улар Ғарб таъсиридан умуман четлаб кетадилар, деб ҳисоблайдилар.\nАммо Тошкент режими билан ўйнашишда давом этаётган немис сиёсатчилари ўзларининг юмшоқликлари ва хушмуомалаликлари билан мустабид режимни демократик қадриятларни ҳурмат қилишга ишонтира оламиз, дея фақат ўзларини алдаяптилар. Аслида, диктаторлик режими Германияни Андижондаги намойишчиларни оммавий қирилишига ва ундан кейин мамлакат бўйлаб кенг кўламдаги қатағонларга кўз юмишга мажбур қилиб, унинг ўз даражасига туширмоқда.\nПрезидент Ислом Каримов режими одамларни ўлдириш яхшимаслигини, бундай қилиш мумкинмаслигини билмагани учун ҳамда маслаҳат ва мулоқотга муҳтож бўлгани учун Андижондаги намойишчиларга қарата ўт очгани йўқ. Андижонликларни режимга қарши чиқишга ҳар қандай уринишни йўқ қилиб ташлаш учун онгли равишда ўлдиргандилар.\nГерманиялик сиёсатчилар Андижонда нима бўлганини биладилар, уларнинг ҳеч қайсиси қирғин гувоҳлари гувоҳликларини, журналистларнинг репортажлари, ҳуқуқни муҳофаза қилиш ташкилотлари, БМТ, ЕҲҲТ ҳисоботларини шубҳа остига олмайдилар ва рад этмайдилар.\nМақоланинг давомини рус тилида бу ерда ўқинг.


АҚШ элчиси Памела Спратлен Ўзбекистон халқини янги йил билан табриклади\n18:44 / 30.12.2015\nАҚШнинг Ўзбекистондаги фавқулодда ва мухтор элчиси Памела Спратлен ўзбекистонликларни Янги йил байрами арафасида табриклади. Табрик матни элчихонанинг фейсбукдаги расмий саҳифасида эълон қилинди.\n"Азиз дўстлар, 2015 йил поёнига етар экан, барчангизга миннатдорлик изҳор этаман ва энг яхши тилакларимни йўллайман. Ишониш қийин, 19 январда келган бўлсам, мана қарийб бир йил вақт ўтибди. АҚШ элчихонаси жамоаси ва камина мамлакат бўйлаб сафарларда илиқ кутиб олишганига гувоҳ бўлдик. Бу йил Қўшма Штатлар ва Ўзбекистон ўртасидаги икки томонлама муносабатлар янада мустаҳкамланган ажойиб йил бўлди.\nЖорий йилда, Ҳукумат ва Ўзбекистон халқи билан ҳамкорликда ишлар эканмиз, биз кўп қиррали муносабатларимизга алоқадор барча соҳаларда муваффақиятга эришдик. Давлат котиби Жон Керрининг Самарқандга ташрифи 2015 йилдаги энг муҳим воқеа бўлди. У ерда давлат котиби Президент Каримов билан учрашди ҳамда Марказий Осиёдаги барча беш мамлакат ташқи ишлар вазирларининг биринчи С5+1 учрашувини бошқарди. Янги йилда биз ана шундай мустаҳкам муносабатларимизни янада кенгайтиришни мақсад қиламиз. Америка Қўшма Штатлари халқи ҳамда Тошкентда жойлашган АҚШ элчихонасидаги ҳамкасбларим ва уларнинг оилалари номидан Ўзбекистон халқига янги йил муносабати билан энг эзгу тилакларимни изҳор этаман. Сиз ва оилангизга соғлик, тинчлик, фаровонлик ва бахт-саодат тилайман. Янги йилингиз муборак бўлсин!", дейилади табрикда.


Киев Москвадан газ қарзларини тўлашга рози - BBC News O'zbek\nКиев Москвадан газ қарзларини тўлашга рози\nImage caption Россия 3 июндан олдиндан тўлаш тизимига ўтишини маълум қилган.\nБерлинда Овроиттифоқ воситачилигида ўтган музокараларда Киев Москвага газдан 2,5 миллиард доллар қарзни тўлашга розилик билдирган.\nУкраина бир ҳафта ичида Россия талаб қилаётган қарзларини узса, Москва келгусида газнинг нархини камайтириш бўйича музокаралар олиб боришини айтмоқда. Келишув икки мамлакат раҳбарлари ўртасида имзоланиши керак.\nЯкшанба куни Украинада бўлиб ўтган президентлик сайловларининг ғолиби Петро Порошенко олдида мамлакатдаги қатор муаммолар билан бирга, газ қарзларини ечиш, ушбу соҳада Россияга қарамликни камайтириш, газ соҳасидаги коррупцияни қандай ҳал қилиш вазифаси турибди.\nОврўпо Иттифоқининг Энергетика бўйича комиссари Гюнтер Эттингерга кўра, Киев Россиядан олган газларнинг ҳаққини тўлашга рози бўлгани муҳим, бироқ ҳали бу борада келишадиган нуқталар мавжуд.\nРоссия ва Украина Энергетика вазирлари Александр Новак ва Юрий Продан чоршанба, 28 майгача мамлакатлари ва газ ширкатлари раҳбарларига музокаралар ҳақида етказишлари керак бўлади.\nБерлиндаги учрашув олди жаноб Эттингер Украина томони ҳар қандай шароитда қарзларини узиши кераклигини билдирганди.\nРоссия энергетика вазири ўз ўрнида Украинага газ нархи арзонлаштирилиши эҳтимолини ҳам қайд этиб ўтган.\n"Ҳамма нарса ҳақида гапириш мумкин. Лекин биз Киев қарзларини узмас экан, музокаралар ўтказа олмаймиз", деган жаноб Новак.\nКиевнинг газдан қарзи 1 апрелгача 2,2 миллиард, майнинг ўрталарида Президент Путиннинг Петербургдаги иқтисодий форумда келтиришича, 3,5 миллиард долларни ташкил қилган.\nКиев тўлов тартибига риоя қилмагани ва сўнгра Москва томонидан газ нархининг кўтарилиши қарз миқдорини ҳам ошириб юборган.\n2013 йил декабрда Москва Украинага 1000 кубометр газни 400 дан 268,5 долларгача туширган. Бу келишув собиқ президент Виктор Януковичнинг Оврўпо Иттифоқи билан келишувни рад қилиши эвазига имзоланганди.\nБироқ Янукович феврал ойида норозилик намойишлар ортидан Украинадан қочиши орқасидан ҳокимият Олий Радага ўтган ва Россия бунга қарши ўлароқ газнинг нархини 485 долларгача кўтарди.\nБундан олдин Украина Энергетика вазири Юрий Продан унинг мамлакати 3,5 миллиард долларни тан олмаслигини айтган ва 2,2 миллиард долларни газ нархи эски ҳолига- 268,5 долларга қайтгач, 10 кун ичида тўлашга ваъда берганди.\nШу билан бирга "Нафтогаз" Россия қўяётган газ нархи устидан "Газпром"ни Стоҳолмдаги маҳкамага маҳкамага тортмоқчи эканлигини бир неча марта айтди.\nУкраина Бош вазири Арсений Яценюк "Нафтогаз" ва "Газпром" ўртасида 29 майгача келишув имзоланмас экан, томонлар Стоҳолм маҳкамасида учрашади, деб таҳдид қилган.\nУнинг сўзларига кўра, "Оврўпо Иттифоқи ва АҚШ иштирокисиз Россия билан келишувни тасаввур қилиш қийин".\nДушанба куни Украина 2,5 миллиард қарзни тўлашга розилик билдирганига қарамасдан, мамлакат Молия вазири Александр Шлапак минг кубометр учун олдинги 268,5 доллар нархга қайтилмас экан, Россияга ҳеч нарса тўланмаслигини айтиб чиққан.\n"Газпром" раҳбари Алексей Миллер ўз навбатида Берлиндаги музокаралар сўнггида келишувга қарамай, Украина қарзларни узишига шубҳа бор, деган.\nУкраина газ муаммосини Россия билан ҳал қила олмаса, 28 майда Стокҳолм маҳкамасига ариза беради.\nУкраина шунингдек, Оврўподан олиб келинадиган ёнилғи ҳисобига Россияга қарамлигидан қутулишни режаламоқда.\nЯнги сайланган президент Петро Порошенко газ соҳасини президент ва бош вазиргача чиқиб борган коррупциядан тозалаш ниятидалигини айтган Киевдаги матбуот анжуманида.\n"Нафтогаз узоқ йиллар масъулиятсизликнинг ва ҳукуматга яқин бизнеснинг намунаси бўлиб келди", дейилади "Украинская правда"даги мақолада ҳам.\nПрезидентлик сайловлари олди Можаристоннинг FGSZ.Ltd газ ширкати Украинага газ экспортини оширган. Ширкатга кўра, май ойидан бошлаб 22,5 минг кубометр узатилаётган бўлса, кунига 16 миллион кубометргача кўтариш имконияти бор.\nБундан ташқари Словакия апрел ойида Украинага Россия газини қайтариш ҳақида келишган. Россиянинг бунга норозилигига нисбатан Словакия Ташқи Ишлар вазири Мирослав Лайчак "Бизнинг вазифамиз таъминлаш, ким газни етказиб беради ва ким тўлайди, бу бошқа масала", деган.\nМожаристон ва Словакиядан ташқари Руминия ва Полша орқали Украинага газ етказиш йўллари ўрганилмоқда. Шунингдек Порошенко режаси бўйича, Туркия билан Қора денгиз орқали ҳамкорлик қилиш мумкин бўлади.


UFC 270 Бизни нималар кутмоқда?\nЭртага, 23 январь АҚШнинг Анаҳайм шаҳрида UFC 270 турнири 2022 йилнинг дастлабки йирик турнири бўлиб ўтади. Ушбу турнирда 2та чемпионлик жанги ўйналади. Шунингдек, бир нечта рейтинг жанглар ўтказилади.\nЭртанги кечанинг асосий жанги шубҳасиз, Фрэнсис Нганну ҳамда Сирил Ган ўртасида бўлиб ўтади. Нганну UFC оғир вазн тоифасининг чемпиони ҳисобланади. Ган эса вақтинчалик чемпион. Иккала жангчи ҳам ҳозирги кунда ажойиб формада. Шунингдек, эртанги жангни қизитиб берадиган нарса бу икки жангчи ўртасидаги адоват.\nУшбу юқори вазн қироллари аввал битта жамоада ишлашган. Кейинчалик, эса Фрэнсис жамоадан кетган. Ҳозирда камерунлик жангчининг собиқ мураббийи Фернанд Лопез Сирил Ганни эртанги чемпионлик жангига тайёрлади. Лопез Нганнунинг нозик тарафларини яхши билади. Ўз навбатида камерунлик жангчи ҳам Ганни нозик тарафларидан хабардор. Ҳаттоки, Франциялик жангчини машғулотлар вақтида нокаутга ҳам учратган. Аммо ҳозир Сирил Ган аввалги ҳолатидан анча ўсган. UFC’даги барча 10 та жангида ғалаба қозонди. Бундан келиб чиқиб айтишимиз мумкинки, эртанги чемпионлик жангида ҳеч қайси спортчи фаворит эмас!\nБугун жанг олдидан сўнгги маросим яъни вазн ўлчаш маросими бўлиб ўтди. Унда жангчилар деярли бир хил натижа қайд этишди. Фақат оғир вазн тоифасида Нганну Гандан 4 кг оғирроқ натижа қайд этди. Аммо бундай ҳолат юқори вазнда тез-тез кузатилиб туради.\nUFC 270. Вазн ўлчаш маросимида жангчиларнинг қайд этган натижалари:\nФрэнсис Нганну (116,6 килограмм) — Сирил Ган (112 килограмм);\nБрендон Морено (56,25 килограмм) — Дейвисон Фигередо (56,25 килограмм);\nАндре Фиальо (76,66 килограмм) — Мичел Перейра (77,1 килограмм);\nКоди Стэманн (61,2 килограмм) — Саид Нурмагомедов (61,7 килограмм);\nМайкл Моралес (77,1 килограмм) — Тревин Джайлс (77,1 килограмм).\nЭслатиб ўтамиз, Турнирнинг асосий жанглари 23 январь куни Тошкент вақти билан соат 06:00 да бошланади.


Француз цементи Пахтачида ишлаб чиқарилади - zarnews.uz\nФранцуз цементи Пахтачида ишлаб чиқарилади\n“Ўзбекистон темир йўллари” акциядорлик жамиятида Франциянинг “Фрейссине” компанияси вакиллари билан учрашув бўлиб ўтди. Унда “Фрейссине” компанияси билан ҳамкорликда “Ўзбекистон темир йўллари” акциядорлик жамияти таркибида эҳтиёжлар учун Самарқанд вилоятининг Пахтачи туманида янги цемент заводини ташкил этиш масаласи кўриб чиқилди.\nМаълум қилинишича, учрашувда мазкур иншоот қурилиши белгиланган ҳудуднинг геологик ҳолати бўйича текширувларни ўтказиш, заводга хориждан янги техника ва технологияларни олиб келиш, корхонанинг келажакдаги салоҳияти ҳақида фикр юритилган.\nМутахассисларнинг таъкидлашича, янги ташкил этилаётган завод йилига 1 млн. тонна юқори сифатли цемент маҳсулоти ишлаб чиқариш қувватига эга бўлади.\nТеглар: Пахтачи цемент


Вилоятларда электр муаммоси: “Ўзбекэнерго” АЖ бунга нима дейди?\n12:50 / 27.03.2017\nЎзбекистон истиқлолга эришгач, иқтисодий ва бошқа соҳаларда ҳам тўла мустақилликка эришди. Жумладан, электр энергияси соҳасида ҳам кейинги йилларда жуда катта лойиҳалар амалга оширилаётгани сир эмас. Аммо тан олиб айтиш лозимки, республика аҳолисини электр энергияси билан таъминлаш борасида айрим муаммоларга дуч келинмоқда. Бу ҳолат, айниқса, куз-қиш мавсумида кўзга яққол ташланади. Мана шу муаммоларнинг ҳал этилиши, истиқболдаги режалар бугун фуқароларни жуда қизиқтирмоқда. Буни таҳририятимизга йўлланилаётган мурожаатларда ҳам кўриш мумкин.\nАна шу мақсадда “Ўзбекэнерго”га таҳририятга келиб тушган мурожаатларни умумийлаштириб, саволлар йўллаганди. Ташкилот мутахассислари саволларга имкон қадар жавоб берган.\n1. Ўзбекистоннинг турли ҳудудларида жорий йилнинг март ойидан бошлаб электр энергиясида узилиш ҳолатлари кўпайган. Келиб тушаётган мурожаатларга кўра, Андижон, Қашқадарё ва Сурхондарёдаги туманларда мазкур ҳолат тез-тез кузатилмоқда. Бунга нима сабаб бўляпти?\nАндижон ҳудудий электр тармоқлари корхонаси томонидан Андижон туман истеъмолчиларини мустаҳкам электр энергияси билан таъминлаш мақсадида, 2017/2018 йиллар куз-қиш мавсумига тайёргарлик ишлари бошланган. Шу сабаб 105,3 км узунликдаги 0,4-6-10 кВли ҳаво электр узатиш тармоғи, 46 дона трансформатор пункти мукаммал таъмирланиши ҳамда 470,4 км узунликдаги 0,4-6-10 кВли ҳаво электр узатиш тармоғи, 198 дона трансформатор пунктлари таъмирланиб, реконструкция қилиниши режалаштирилган. Шунингдек, электр ускунарини режавий ва навбатдан ташқари кўрикдан ўтказиш ҳамда қарздор истеъмолчиларни тармоқдан ажратиш каби ишлар амалга оширилаётган вақтларда ходимларнинг хавфсизлигини таъминлаш мақсадида қисқа муддатли узилишлар юзага келиши мумкин.\n2. Фуқароларга маълум бўлиши учун ҳар бир ҳудуд бўйича электр энергиясидаги узилишлар вақти инфографика тарзда эълон қилинса бўлмайдими? Ёки узилишлар вақти ўзгарувчан бўлиб, бунинг сабаби бошқа омилларга бориб тақаладими?\nБугунги кунда истеъмолчилар томонидан электр энергиясидан хоналарни иситиш, овқат тайёрлаш ва иссиқ сув таъминоти учун фойдаланишлари натижасида электр энергия истеъмоли кескин ортиб кетиши ва электр қурилмаларини ишдан чиқишига олиб келмоқда. Ушбу узилишларни вақти ўзгарувчан бўлиб, яъни авария ҳолатларига олиб келмаслигининг олдини олиш мақсадида, электр таъминоти корхонаси ҳамда маҳаллий давлат ҳокимияти идоралари билан келишилган “чеклов жадвали” ишлаб чиқилади.\n3. Жойларда электр энергиясидан қарзи бор хонадонларнинг электр узатиш симлари электр корхоналари ходимлари томонидан узиб кетилмоқда. Бу қонуний томондан қанчалик тўғри? Хонадоннинг электр энергиясидан қарзи борлиги туфайли уни электр энергиясидан маҳрум қилиш, яъни таъминот кабелларини узиб ташлаш суднинг буйруғи асосида амалга оширилмайдими? Умуман олганда, фуқаро ўз қарзини тўлиқ қоплай олмаган тақдирда, ойма-ой бўлиб тўлашга ҳақлими?\nЎзбекистон Республикаси Вазирлар Махкамасининг 2009 йил 22 августдаги 245-сонли “Электр ва иссиқлик энергиясидан фойдаланиш қоидаларини тасдиқлаш тўғрисида”ги Қарорининг 129-бандига асосан, ҳудудий электр тармоқлари корхоналари қуйидаги ҳолларда электр энергиясини истеъмолчига етказиб беришни тўхтатиш ва узиб қўйиш оқибатлари учун жавоб бермаслик ҳуқуқига эга:\n- электр энергияси электр таъминоти шартномасидаги миқдордан ортиқча сарфланганда ёки электр энергияси истеъмолининг белгиланган режими бузилганда;\n- электр энергияси электр таъминоти шартномасиз истеъмол қилинганда;\n- «Ўзстандарт» агентлиги томонидан белгиланган тартибда қиёслашдан ўтказилган электр энергиясини ҳисобга олиш приборлари бўлмаганда;\n- электр энергияси (қуввати) учун электр таъминоти шартномасида белгиланган миқдорда ва муддатда тўлов тўланмаганда;\n- электр қабул қилгичлар ҳисобга олиш приборларидан ташқари уланганда ёки электр энергиясини ҳисобга олиш схемаси бузилганда, шу жумладан, ҳисобга олиш приборларининг ва ўлчаш трансформаторларининг пломбалари бузилганда.\n4. Мурожаатларга кўра, Қашқадарё вилоятининг Шаҳрисабз шаҳри электр таъминоти корхонасининг айрим ходимлари маҳаллама маҳалла юриб, қарзи бор хонадонларнинг кабелини уздириб ташлаётгани, қайтиб ўлаб бериш учун эса 20 минг сўм пул олаётгани маълум бўлди. Қонуний жиҳатдан бу тўғрими?\nЎзбекистон Республикаси Вазирлар Махкамасининг 2004 йил 1 ноябрдаги “Электр энергиясидан фойдаланганлик учун ҳисоб-китоб қилиш механизимини тубдан такомиллаштириш чора-тадбирлари тўғрисида”ги 511-сонли Қарорининг 4-бандига асосан, тўлов муддати ўтган қарзлари бўлган юридик ва жисмоний шахсларга электр энергияси етказиб беришни тўхтатиб қўйиш бўйича талабларга риоя этилиши учун шахсан жавобгарлик “Ўзбекэнерго” акциядорлик жамияти ва ҳудудий электр энергияси сотиш корхоналари раҳбарлари зиммасига юклансин.\n30 кундан ортиқ қарздорлик мавжуд бўлганда “Ўзбекэнерго” акциядорлик жамияти тизими ва энергия билан таъминловчи ташкилотлар ходимларига истеъмолчилар узиб қўйилмаганлиги ва уларга электр энергияси берилганлиги учун - ўртача ойлик иш ҳақининг эллик фоизи миқдорида жарима жазолари белгиланадиган, ушбу ҳолат такрорлаганда эса улар эгаллаб турган лавозимидан озод этиладиган ҳамда қонун ҳужжатларида белгиланган тартибда маъмурий ва жиноий жавобгарликка тортиладиган тартиб белгилансин, деб кўрсатиб ўтилган.


Мен, у ва интернет: ОТА БЎЛИБ\nУ балки сиздирсиз, балки бошқа биров. Келинг, шу одам ўзим бўлақолай. Ҳар холда бегона эмас. Ушбуни ўқиб кимдир яна “мени илибсан” деб кўнглига олиб юрмасин. Лекин очиғини айтай – ҳаммамиздаям шу қусур бор. Хуллас ўзим бола-бақрамни уйга, қишлоққа кузатдим.\nБир айланиб келишсин. Шу орада чала қолган докторлик диссертациямни тугатиб оларман. Кейинги пайтда ижара эса-да, қадрдон бўлиб қолган уйнинг тангу тор хонасига сиғмай қолгандик. Ўғлим-ку, сал эс битиб, айтганга кўнадиган бўлди, аммо кичкинам жуда инжиқ. Ҳали айлантириб келинг деб хархаша қилади, бир қарасам мен муқаддас билган китобларни қиқирлаб кулганча, бўяб-бежаш билан банд.\nЯнги йил арафасида юпқагина китобим нашр этилди. Боз денг, ҳаммуалифликда. Хотиним майдончада жужуқларимни ўйнатиб юрган экан. Ўзимнинг шитоб билан одимлаётганим етмагандай хотинимни ҳам истиқболимга имладим. Китобни кўрсатдим, “Сенинг хизматларинг бор, кўриб қўй”, дедим мағрур. У китобни секин варақлади, муқовасини оҳиста силаб қўйди. Сўнг, ҳай-ҳайлаганча болалар томон чопди.\nМен тушундим, сездим. Шу бир парча китобнинг бадалини, аччиқ-тиззиқ кунларни ўйларди шўрлик.\nХуллас, улар жўнаб кетишгач, бир-икки кун яйраб, бемалол ишладим. Китобларимга тартиб бердим. Иттифоқо, анчадан буён излаб юрганим — бир ёзувчи оғамизнинг қўлёзмасини жавон тагидан топиб олдим. Ўғлимнинг енгсиз, сарғимтир куйлакчаси уни тўсиб турган экан. Ўтган куни қўлёзма йўқолганидан хунобим ошиб, болаларимни, хотинимни жеркиб ташлагандим. Ҳайрият, топилди. Бироқ, энди менинг кўксимда нимадир йўқолаёзган эди…\nБоламнинг куйлагини олиб, беихтиёр ҳидладим. Эндигина тўрт ёшга тўлган, кўзлари ёниб турган полопоним эсимга тушди. Кечқурун секингина пинжимга суқиладиган, ўқиётган китобимга ажабланиб қараганча, шу ётишда ухлаб қоладиган боламни ўйладим. Кейин кўнглим ҳижил бўлиб, оилавий альбомни варақладим. Расмлар орасидан қачонлардир, қайси биримиздир ҳавас учун олган бир сурат эътиборимни тортди. Унда ўғлим билан қизалоғим кулимсираб турар, орқада, о-орқа фонда эса мен компьютерга термилган куйи ўтирардим. Болаларим яйраб фотоаппаратга қараб турибди, мен эса компьютер мониторига. Қаранг-а! Қандай тотли лаҳзалар… Кўриб, кўнглим тўлқинланиб, ҳар бирининг пешонасидан чўлпиллатиб ўпиб олгим келди. Бундай ширин лаҳзаларнинг вақтида қадрига етмаган эканман. Эссиз…\nАльбомни ёпдим. Кўнглим безовта бўла бошлади. Оилавий архивимни хатжилдларга солиб, сақлайдиган одатим бор. Дарров улардан бирини, устига “Болалар” дея ёзилганини олдим. Бунда турли саналар, воқеликлар ва уларнинг шарҳи, ҳужжатлар сақланишини билсам-да, қайта кўздан кечиргим келди. Мана, “Исм танлаш” дея аталган шарҳ. Буни ўз қўлларим билан 2009-йил, 8-март куни ёзганман. Ўшанда тўнғичим туғилган, ўғилли бўлгандим. Жуда кўп исмлар топганман, аммо якунда боламга устозимнинг отларини қўйишга жазм қилганман. Бироқ, уни кейинчалик Саид деб чақира олмасдим. Бу устозимнинг исмига нисбатан ҳурматсизликдай туюлди мен учун. Хуллас, ўшанда Саидбобо деб атадик ўғлимни.\nМана бу конвертда эса Саидбобо туғилганда сарф бўлган пуллар ва олинган дори-дармонлар сарҳисоби бор. Дўхтирлар ёзиб берган рецептни ҳам сақлаб қўйганман. Ўттиз-қирқ чоғли бу узуқ-юлуқ, майда қоғозларга беҳафсала термилар эканман, бир пайтлар мана шу ёзувлар амрини бажараман дея не кўйларга тушганимни, дўст-ёронлардан қарз кўтарганимни эслайман. Операция йўли билан туғилган ўғлимни — бир парча этни юрагим ҳапқириб, илк марта қўлимга олганим, яхшимисан, жўжиқ, дея эркалаб қўйганим ёдимда…\n“Аббос уйди” — бу оиламиз тарихига доир яна бир шарҳнинг номланиши. Ўшанда ўғлим бир ёшдан салгина ошган, авжи ёз, 20 июнь санаси эди. Аббос исмли каттароқ бола кўчада ғилдиракчасини олиб қўйибди, у эса секин ёнимга келиб шикоят қилганди. Ғалати аҳволда қолдим: бир томони, ўғлим одам қаторига кириб, яхшими-ёмонми биров билан муносабат қилишга қодир бўлганидан севинсам, иккинчи томондан, ҳалитдан ўз ҳақини айириб ололмаётган ўғлимдан ранжидим. Аслида Аббос ҳам ундан беш-олти ойликкина катта, холос: муштумзўрлик қиладиган ёшда эмас. Бироқ, дилбандимнинг жончасини оғритган ўша болага барибир бир хўмрайиб, олабўжи бўлган кўйи қўрқитганим бор…\nКейин ўғлим Гули опа-Гули опа деб чулдирайдиган одат чиқарди. Кейинроқ билдим: бу боғча тарбиячисининг исми экан. Буюк Пушкин энагаси Арина Родионовнани бир фарзанд бўлиб суйгани каби ўғлим ҳали-ҳануз Гули опасини жуда бошқача яхши кўради. Албатта, Пушкин бу — Пушкин. Лекин, қани энди, ўғлим ҳам буюк сўз устаси бўлса эди… Хуллас, шу тариқа уч йилдан бери Гули опа оиламизнинг қадрдонига айланган. Мен ҳам “Саидбобонинг Гули опаси” деган сарлавҳа билан бир варақ шарҳ ёзиб, архивга ташлаб қўйган эканман…\nМана бу қизимга бағишланган битиклар: туғилган санаси, исм танлаш, илк қадам ташлаши, биринчи айтган сўзи… Ҳамма-ҳаммаси эсимда. Ҳа-а, йиллар жуда тез ўтади…\nҚизимнинг чучукланиб: “Дада хойманг, ишга бойманг…” деганини ўшанда ўйлаб ҳам кўрмаган эканман. Оҳ, ота-я, қандай тошбағирсан-а! Ҳар куни ишга отланаётганимда, бошчасини тепага – менга қаратиб, ўзи хоҳламаса-да, лекин кузатиб қўядиган қизалоғимни шу дам бағримга босгим келди.\n“Дада хойманг, ишга бойманг!”\nҲар тонг шу аҳвол. Кечда эса газета ўқиб, китоб варақлайман. Шанба-якшанба кунлари неча замонлардан бери чала ётган диссертациямни рўкач қилиб, оиламни шаҳар айланиб келишга, узо-ооқ айланиб келишга жўнатаман. Кейин кайфиятга қараб, бирон илмий мақола ёки конференция тезисларини ёзишга фурсат излайман.\nШу дам, ҳеч бўлмаса, қўнғироқ қилиб, улардан ҳол-аҳвол сўраб қўяй, деган ўйда қўл телефонимни титкилаётиб, бир лавҳа топиб олдим. Хотиним уйдаги муҳитни тасвирга олган экан. Кенг, ёруғ хона. Ўртада қизим билан ўғлим қўлларини орқасига тираганча, салгина олдинга энгашиб, “чип-чип жўжаларим” дея куйлай-куйлай гир айланмоқда. Шўх-шодон кулгулари эшитилади. Сал нарироқда, орқароқда, шундоқ дераза ёнида эса бир одам тумшайиб китоб ўқиб ўтирибди. “Оила” деб номланган сирли-синоатли китобнинг энг гўзал саҳифалари бир ёнда қолиб, қандайдир китобни варақлаб ўтирган ҳалиги одамнинг тунд қиёфасига бир қаранг…\nКим у? Сизми, бошқа бировми? Балки, мендирман. Нима бўлганда ҳам бизмиз, ўзимиз! Бирров болаларимизнинг кўзига қарайлик, қалбига қулоқ тутайлик, ота бўлиб!\nҚишлоққа кетаяпман. Ота-онамни олдига бораман, болаларимни бағримга босиб, бир далаларни кезаман. Кенгликларни…\nАвтор: Беҳзод Қобулов на 3:40


Ислом – террорчиликка қарши — KUKALDOSH.UZ\nБугун дунёнинг айрим худудлари нотинчликдан азият чекмоқда, минглаб, миллионлаб одамлар қўпорувчилик ва терроризм балоларидан жабр кўрмоқда. Энг ачинарлиси айрим кимсалар ўз манфур ишларини дин ниқоби остида амалга оширмоқда. Бироқ онгли инсон буларнинг барчаси аслида динга алоқаси йўқ эканлигини билиши тайин.\nДиний шиорлар остида сиёсий ҳокимиятга интилаётган экстремистик ташкилотлар Марказий Осиёдаги ижтимоий-сиёсий вазиятга ўзининг салбий таъсирини ўтказишга уринмоқда. Маълумотларга қараганда бугунги кунда беш юзта атрофида экстремистик ташкилотлар бўлиб, уларнинг 80 % динни ниқоб қилиб олган.\nАслида “ислом” сўзининг моҳиятига эътибор қаратамиз. У “бўйсуниш”, “итоат” маъноларини билдириб, “тинчлик”, “сулҳ” сўзларининг ўзагидан олинган. Яъни бунинг моҳияти, Аллоҳ таоло ислом ақидасини нозил қилиш билан одамларга бемисл меҳрибончилигини ато қилган, буйруқларига бўйсунганларга тинчлик, осойишталик ва фароғат неъматларини ваъда қилган.\nАллоҳ таоло муқаддас китоби – Қуръони каримда Ер юзида бузғунчилик қилмасликни буюради. Бақара сураси, 205 оятда “Аллоҳ эса бузғунчилик – фасодни севмайди”, дейилади. Мана шу суранинг 60-оятида эса: “Аллоҳ берган ризқдан еб-ичинглар, ер юзида бузғунчилик жиноятларини қилманглар” дейилган. Ушбу ояти карималарга кўра Аллоҳ таоло ер юзида ҳар қандай бузғунчиликни таъқиқлайди, ёвузлик йўлига кирганларни лаънатлайди.\nҚолаверса, динимиз таълимотида адолатпарвар бўлишга, раҳм-шафқат кўрсатиш, ҳар бир кишига хоҳ у мусулмон бўлсин, хоҳ номусулмон, бундан қатьий назар, барча одамларга эзгулик улашишга, ожиз ва муҳтож кишиларни асраб-авайлаш ва ҳимоя қилишга чорланади, бошқаларни ҳам яхшиликка йўллаб, «ер юзида бузғунчилик» қилишдан қайтаришга чақирилади. Тинчлик ва осойишталикка раҳна соладиган хатти-ҳаракатлар, одамлар ўртасида низо чиқариш, ихтилофларга сабаб бўлиш эса фасод иш саналади. Буларнинг кичик кўриниши ҳам Аллоҳ таолонинг ғазабига сабаб бўлади.\nБундан ташқари бегуноҳ инсонни ўлдириш бузғунчиликнинг улкан кўриниши ҳисобланади. Бу борада Аллоҳ таоло Қуръони каримда “Кимки бирон жонни ўлдирмаган ва ерда бузғунчилик қилиб юрмаган одамни ўлдирса, демак гўё барча одамларни ўлдирибди ва кимки унга ҳаёт ато этса (яъни ўлдиришдан боштортса), демак, гўё барча одамларга ҳаёт берибди» (Моида, 32). Демак, бир бегуноҳни ўлдириш билан киши гўё бутун инсониятни ўлдирганга тенг гуноҳ қилган бўлар экан. Энди бир тасаввур қилиб кўринг, ислом динининг асосий манбаси қоралаб турган ишнинг бир неча баробар ортиғини бажариб, яна мусулмонман деб жар солишлари қайси одоб намуналарига жавоб беради. Бу онгли инсоннинг иши эмаслиги бугун кўпчиликка аён бўлиб бормоқда. Бироқ, ҳалигача иродаси бўш ва лоқайд, ишонувчан кимсаларнинг борлигидан дунё азият чекмоқда. Мутлақо аниқ ва равшанки, минглаб бегуноҳ кишиларнинг умрига зомин бўлаётган террорчиларнинг гуноҳи бениҳоядир ҳамда уларнинг қилмишлари динда фақат ва фақат қораланади. Ислом манбалари гувоҳлик берадики, ҳар қандай шаклдаги зулм ва зўравонлик Ислом ақидасига бутунлай зиддир, бирорта мусулмон кишига ана шундай жиноят содир этишига рухсат берилмайди. Қолаверса, мўминнинг вазифаси адашган инсонларга тўғри йўл кўрсатиш, зарарли ғоялардан огоҳлантиришдир.\nЎтган асрнинг адибларидан бири Фитратнинг ушбу таъсирли сўзлари билан мақоламизни якунламоқчимиз: “Одамлар қайси дин, қайси қавм, қайси миллатда бўлмасинлар, бир отанинг фарзандлари, бир жинснинг авлодлари, бошқача қилиб айтсак, бир‑бирларига биродардирлар. Шундай экан, бир‑бирларига шарт қўймай, муҳаббатли ва шафқатли бўлишлари керак. Яъни ўрталарида “умумий биродарлик”ни барпо этишлари керак”.\n“Кўкалдош” ўрта махсус ислом билим юрти 3-курс талабаси Абдусаломов Хожимурод


Ўзбекистонда Жаҳон савдо ташкилотига кириш бўйича вазир ўринбосари иш бошлайди - Фарғона.Ру ахборот агентлиги\nЎзбекистонда Жаҳон савдо ташкилотига кириш бўйича вазир ўринбосари иш бошлайди\n30.11.2018 12:42 msk\nЖСТ байроғи. Crwflags.com сайти фотоси\nЎзбекистон Ташқи савдо вазирлиги таркибида Жаҳон Савдо Ташкилотига (ЖСТ) аъзо бўлиши масалалари бўйича вазир ўринбосари лавозими жорий этилди. Мамлакат президенти Шавкат Мирзиёевнинг тегишли қарори 27 ноябрь куни имзоланди, дея хабар беради Ташқи савдо вазирлиги матбуот хизмати.\nВазир ўринбосари ЖСТга аъзо бўлиш бўйича музокара гуруҳи раҳбарига раҳбарлик қилади ҳамда ташқи савдода божхона ва тарифларни тартибга солиш, импортни оптималлаштириш, транспорт коридорларини ривожлантириш ва экспорт йўналишларини диверсификация қилиш ишлари билан машғул бўлади.\nШу билан бирга, Ташқи савдо вазирлигида Ўзбекистон билан ЖСТ ўртасида ҳамкорликни мувофиқлаштириш бўйича янги бошқарма тузилади. Бу тузилма зарур бўлган материаллар ва ҳужжатлар тўпламини йиғади ва тайёрлайди, шунингдек, миллий қонунчиликнинг ЖСТ битимлари талабларига мослаштириш бўйича таклифларни ишлаб чиқади.\nПрезидент қарорида, шунингдек, Ҳудудлар маҳсулотларини экспорт қилишни ривожлантириш бўлимини Ҳудудлар ҳамда мева-сабзавот маҳсулотларини экспорт қилишни қўллаб-қувватлаш бошқармасига айлантириш тўғрисида банд бор. Ушбу тузилма ходимлари олдига доимий ҳамкорларни излаш йўли билан мева-сабзавот экспортини амалга оширишга амалий ёрдам кўрсатиш вазифаси қўйилган.\nКиритилаётган ўзгартиришлар муносабати билан бошқарма ходимларининг сони 67 тадан 82 тагача кўтарилган.\nЎзбекистон Жаҳон Савдо Ташкилотига кириш учун 1994 йилда ариза берган, ишчи гуруҳларининг учта учрашувида қатнашган. Бу жараён 2005 йил октябрида, Андижондаги фожиали воқелардан сўнг тўхтаб қолган. Шунга қарамай, Ўзбекистон ўз қонунчилигини ЖСТ талабларига жавоб берадиган тарзда ўзгартириб келган ва 2017 йилда Жаҳон Савдо Ташкилотига кириш бўйича ишларини қайта тиклаган.\nЖорий йилнинг октябрида халқаро савдо ҳуқуқи соҳасида мутахассис, АҚШ Халқаро ривожланиш агентлигининг эксперти Йован Йекич Ўзбекистон ташқи ишлар вазирининг ЖСТга кириш масалалари бўйича маслаҳатчиси этиб тайинлангани тўғрисида хабар берилганди.\nЭксперт зиммасига ЖСТ котибиятига тақдим этилиши учун республиканинг ташқи савдо режимини таърифловчи асосий ҳужжатларни тайёрлаш, миллий қонунчиликка ЖСТ меъёрларига мос келувчи ўзгартиришлар киритиш бўйича таклифларни ишлаб чиқиш, ташкилотга кириш жараёнида музокараларга кўмак бериш ва бошқа вазифалар юклатилган.


Бельгияда коронавируснинг бирйўла икки штамми билан касалланган аёл вафот этди - Daryo\n17:16, 11.07.2021 18298\nБельгияда бир вақтнинг ўзида коронавируснинг иккита — «британча» (алфа) ва «жанубий африкача» (бета) штаммларини юқтириб олган аёл вафот этди, деб ёзади «РБК».\nBloomberg маълумотларига кўра, 90 ёшли аёл март ойидаёқ Бельгиянинг Алст шаҳрида касалхонага ётқизилган. Ўша куни унга COVID-19’нинг алфа-варианти ташхиси қўйилган, аёлнинг аҳволи тезлик билан ёмонлашган, беш кун ўтиб эса вафот этган.\nШифокорлар аёл ҳам алфа, ҳам бета штаммлари ташувчиси эканини аниқлади. Ўша вақтда вируснинг иккала варианти ҳам Бельгияда айланиб юрган, шу сабабли аёл вируснинг икки хил штаммини турли одамлардан юқтирган бўлиши мумкин.\nЭслатиб ўтамиз, июнь ойи бошида Жаҳон соғлиқни сақлаш ташкилоти (ЖССТ) коронавирус вариантлари энди грек алифбоси ҳарфлари билан белгиланишини, бундан мақсад — ушбу штаммлар биринчи марта аниқланган мамлакатларни дискриминация қилмаслик эканини маълум қилди.\nБуюк Британия штамми 2020 йил охирида пайдо бўлган. Мутахассислар «британча» штамм билан касалланган беморларда касалликнинг оғир босқичларигача бормаслиги, бироқ касалликнинг бошқаларга юқиш эҳтимоли юқори эканини билдирган.\nҲиндистон штамми эса мамлакатда апрелдан буён COVID-19 инқирозини вужудга келтирган, касаллик асоратлари оқибатида вафот этганлар сони ҳам кескин ошган.\nКоронавируснинг хавфлироқ бўлган тўртта штамми энг кўп хавотир уйғотмоқда — ЖССТ\n22:32, 03.10.2021 95015\n22:43, 30.09.2021 85640\n11:42, 22.09.2021 88340\n12:28 Бугун 26\n12:13 Бугун 1228\n12:00 Бугун 1180\n11:59 Бугун 1278\n07:34, 17.10.2021 75100\n22:19, 17.10.2021 70623\n19:20, 17.10.2021 62399\n13:49, 16.10.2021 60158


Мадриднинг «Реал» клуби президенти Флорентино Перес жамоа бош мураббийи Зайнидин Зиданни истеъфога чиқариш ҳақида ўйламоқда.\nDon Balon маълумотига кўра, Перес франциялик мутахассисга ишонади, аммо уни «Реал»нинг жорий мавсумдаги натижалари ташвишга солмоқда. Агар Зидан мавсум якунига қадар вазиятни ўнглай олмаса, клуб унинг ўрнига бошқа мутахассис олиб келади.\nМадридликлар клуби раҳбарияти айни вақтда кўп вақтдан буён Германия терма жамоасини бошқариб келаётган Йоахим Левни кўз остига олиб қўйган. Хабар қилинишича, Перес 57 ёшли ушбу мутахассис билан гаплашиб олган, у 2018 йилги жаҳон чемпионатидан кейин «Реал»га келиши мумкин.\nМаълумот учун, ўтган икки мавсумда юксак натижалар кўрсатган «Қироллик клуби» бу мавсумда инқироз кўчасига кириб қолди. Жамоа айни вақтда ички чемпионатда асосий рақиб «Барселона»дан 10 очко ортда қолган ҳолда учинчи ўринда бормоқда.\nЗидан бош мураббийликка 2016 йил январида келганди, у ўтган вақт ичида клуб билан 7 соврин ютиб олди.\nРеал Зайнидин Зидан Флорентино Перес


Лаутаронинг агенти: «Ҳеч қайси клубдан аниқ таклиф бўлмади»\n«Интер» ҳужумчиси Лаутаро Мартинеснинг агенти Бето Яке бошқа клублардан бўлаётган қизиқишларга мижозининг муносабати қандайлиги ҳақида гапирди.\n«Айни пайтда кўпчилик Мартинесга «Барселона» ва «Реал» қизиқаётгани тўғрисида гапирмоқда. Аммо бу гап-сўзлар унга ҳеч қандай таъсир ўтказмаяпти. Агар унинг ўрнида бошқа ўйинчи бўлганида тунда ухламасди. У мендан ҳеч қачон бу миш-мишларнинг рост ёки ёлғонлигини сўрамаган. Унинг бор эътибори футбол ўйнашга қаратилган.\nМен билан алоқага чиққан инсонларнинг ҳеч қайсиси маълум бир клуб раҳбарияти вакили эмасди. Ҳозирча жамоалардан аниқ бир таклиф бўлмади. Унинг доимий ўсиб бориши дунёнинг энг яхши клублари эътиборини торта олди. Умид қиламизки, у меҳнатига яраша тақдирланади», – деб агентнинг сўзларини келтирмоқда Goal.\nАввалроқ аргентиналик ҳужумчига «Барселона» ва «Реал» клублари қизиқиш билдираётгани тўғрисида хабарлар тарқалганди.


Вашингтон расмийлари Гуантанамо қамоқхонаси террорга қарши курашнинг муҳим қисми эканини таъкидлаб келмоқда. АҚШ президенти Жорж Буш ўтган йил сўзлаган нутқида мазкур қамоқхонада Американинг энг ашаддий душманлари, яъни, бомба тайёрлаш, террорчиларни тайёргарликдан ўтказишда гумон қилинган ва худкуш ҳужумчи бўлиши тахмин қилинган шахслар сақланаётганини айтган эди.\nСобиқ Мудофаа вазири Доналд Рамсфелд эса Гуантанамо қамоқхонасини бориб кўрганидан кейин уни урушлар тарихида энг яхши бошқарилган ва пухта назорат қилинувчи қамоқхона, дея таърифлаган эди:\n“Уларга нисбатан яхши муносабатда бўлинади. Уларга уруш асирлари сифатида эмас, ноқонуний жанггарилар сифатида қаралади. Билишимча, Женева Конвенциясида назарда тутилган ҳуқуқлар ноқонуний жангчиларга тегишли эмас. Шунга қарамай, биз уларнинг аксарига Женева Конвенцияси талаблари даражасида муомала қилишни режалаганмиз”, – деган эди Д. Рамсфелд.\nГуантанамо қамоқхонаси ишга туширилганидан бери у халқаро миқёсда тортишувлар ва танқидларга сабаб бўлиб келмоқда. Чунки қамоқхонада сақлаб келинаётган 700га яқин маҳбуснинг аксарига айблов эълон қилинмаган ва улар ҳуқуқлари бузилаётгани ҳақида маълумотлар олинмоқда.\nЎтган йил БМТ Бош котиби Кофи Аннан АҚШ ҳукуматини Гуантанамо қамоқхонасини ёпишга чақирган эди:\n“Менимча, эртами ё кеч Гуантанамо қамоқхонасини ёпиш керак бўлади. Бу масалани ҳал қилиш АҚШ ҳукумати иҳтиёрида. Бу имкон қадар тез амалга ошишига умид қиламиз”, – деган эди Кофи Аннан.\nГуантанамо қамоқхонаси ишга туширилганининг беш йиллиги муносабати билан инсон ҳуқуқлари ҳимоячилари ва бошқа фаоллар 11 январ куни Кубадаги АҚШ ҳарбий базаси дарвозасигача норозилик юриши ўтказишни режалаган. Улар орасида ўғли Ироқда нобуд бўлган АҚШлик урушга қарши бўлган фаол Синди Шихон ҳамда икки йил Гуантанамо қамоғида сақланганидан кейин 2004 йилда қўйиб юборилган собиқ маҳбус британиялик Осиф Иқбол ҳам бор.\nЎғли Гуантанамо қамоқхонасида сақланаётган Ливия фуқароси ҳам норозилик юришида қатнашади. Яна бир юриш иштирокчиси Зуҳра Зевави 10 январ куни Хавана шаҳрида АҚШ президенти Жорж Бушга хиссиёт билан шундай мурожаат қилди:\n“Мен Жорж Бушдан агар унинг қизи ҳам шу ерда сақланаётган бўлса, у ўзини қандай хис қилган бўлишини сўрамоқчи эдим”, – деди Зуҳра Зевави.\nЎз душмани томонидан бошқарилаётган Гуантанамо қамоқхонасини қоралаган Куба ҳукумати норозилик намойиши иштирокчиларининг АҚШ ҳарбий базаси олдигача юриб боришларига рухсат берилишини маълум қилди.


ВА НИҲОЯТ ДХМЛАР ОРҚАЛИ ҲУЖЖАТ ҚАБУЛ ҚИЛАДИГАН ОТМЛАР МАЪЛУМ БЎЛДИ - AUZ.UZ\nВА НИҲОЯТ ДХМЛАР ОРҚАЛИ ҲУЖЖАТ ҚАБУЛ ҚИЛАДИГАН ОТМЛАР МАЪЛУМ БЎЛДИ\nМиллий олий таълим ўқув юртларга қабул қилиш учун ҳужжатларни топишириш тартибидаги ўзгаришлар барчани қизиқтирмоқда. Бу борада муҳим янгиликлардан бири — қатор олий таълим муассасаларга абитуриентнинг жойлашиши ва яшаш жойидан қатъий назар, онлайн тарза my.gov.uz портали орқали ёки Давлат хизматлари марказлари ёрдамида ҳужжат топшириш имконияти яратилгани ҳисобланади.\nБугунги кунда республикамизнинг ҳар бир туманида 201 та шундай марказ мавжуд. олис ҳудудлар аҳолиси учун эса ДХМларнинг 50 дан ортиқ шохобчалари фаолият кўрсатмоқда.\n“Ҳуқуқий ахборот” манбаси кўра, қуйидаги рўйхатдаги ОТМларга ҳужжатни соддалаштирилган тартибда топшириш мумкин:\nДарвоқе, ўтган йили ҳужжатларни тажриба тариқасида қабул қилиш тартиби Тошкент давлат юридик университети томонидан синовдан ўтказилганди. Натижада мамлакатимизнинг 7 мингдан зиёд оилалари 1,5 миллиард сўмдан ортиқ маблағни тежаб қолишди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Италиялик фуқаро самолётда семиз ҳамроҳ билан ёнма-ён ўтиргани учун авиакомпанияни судга берди\t16:54, 23 сентябрь\tИталиялик фуқаро Emirates авиакомпаниясини судга берди. Бунга сабаб қилиб эса уни самолётда ортиқча вазндан азият чекаётган йўловчи билан ёнма-ён ўтирганини кўрсатмоқда, деб ёзади “Вести”.\nИталиялик Жоржио Дестронинг айтишича, семиз ҳамроҳ туфайли унинг Кейптаундан Дубайга парвози ёқимсиз кечган. Дестро 9 соат мобайнида ўтиш йўлакчасида тик оёқда турган, борткузатувчиларининг жойи бўш пайтида у ерга ўтирган. Охир-оқибат парвоз сўнгида вазиятга таслим бўлди ва семиз ҳамроҳи ярмини эгаллаган жойига ўтирди. У қандай шарт-шароитларда учганини исботлаш учун селфига ҳам тушди. Италиялик фуқаро авиакомпаниядан 2759 евро миқдорида компенсация талаб қилмоқда. Ҳолат бўйича суд иши 20 октябрга белгиланган.


Ўзбекистонда пахта кампанияси хроникаси: Болаларни пахта теримига жалб қилиш масаласи очиқ қолмоқда - Фарғона.Ру ахборот агентлиги\n03:38 msk, 14 Июль 2020\n“Фарғона.Ру. галереясидан”, олинган ушбу 2008 йилги фотосуратда 11 ёшли Умида Турсуновани кўриб турибсиз. Ўшанда бу қизалоқ Наманган вилояти Уйчи туманидаги №26 мактабнинг 5-синфида ўқир эди. Ҳозир у ўн етти ёшга кирган бўлиши керак. У ҳозиргача пахта теримида қатнашаётган бўлса керак...\n“Самарқандда касб-ҳунар коллежларининг иккинчи ва учинчи курс талабаларини пахта теримига сафарбар қилинаётгани ҳақида эълон қилдилар. Шу ерда қайд этиш жоизки, иккинчи курс талабалари 17 ёшга етиб-етмаган ўспиринлардир.\nНабирам коллежлардан бирида иккинчи курсда ўқийди. Бешинчи сентябрь куни ўқувчиларнинг ота-оналарини коллежга таклиф этиб, гуруҳлар бўйича алоҳида йиғилишлар ўтказдилар. Йиғилишда таълим муассасаси директори, гуруҳ раҳбари ҳамда потокнинг, яъни бутун иккинчи курснинг раҳбари қатнашди.\nГуруҳ раҳбари, ўқувчиларга хушмуомалалиги туфайли уларнинг ҳурматига сазавор бўлган хушсурат аёл парталарда ўтирган ҳар бир ота-она олдига қоғоз ва ручка қўйди. Шундан сўнг мажлиснинг мазмун-моҳиятини тушунтириб берди. “Тез кунлар ичида пахта ҳосилини теришга ёрдам бериш учун жўнаб кетамиз, - деди у. – Сизлар фарзандингиз ўз ихтиёри билан пахтага кетаётгани тўғрисида тилхат ёзиб беришингиз керак” . Ушбу “кафолат хати”ни коллеж директори номига ёзилиши керак экан.\nБир оз ўйлаб туриб мен қуйидаги мазмундаги кафолат хатини ёздим: “Мен неварамни пахта теримига юбормайман, чунки у сентябрнинг бошида эндигина 16 ёшга кирган. Ўзбекистон Республикаси Меҳнат ва ижтимоий ҳимоя вазирлиги ҳамда Соғлиқни сақлаш вазирлигининг 2009 йил 26 июлда имзоланган “18 ёшга етмаган шахслар учун тақиқланган меҳнат фаолияти кўринишлари рўйхатини тасдиқлаш тўғрисида”ги қарорига мувофиқ набирамни пахта теримига жалб этиш мумкин эмас. Ушбу ҳужжат иловасида 18 ёшга етмаган шахслар учун тақиқланган меҳнат фаолияти рўйхати орасида пахтани қўлда териш алоҳида бандга қўйилган”.\nБир оз вақт ўтиб поток раҳбари йиғилганларга мурожаат этиб, ёзганларини ўқиб беришни сўради: “Қани, кўрайликчи ким нима деб ёзибди”. Навбат менга етиб, ёзган кафолат хатимни ўқиб берганимда, у бир-мунча муддатга жим бўлиб қолди. Бир оз ўтиб ўзига келганидан сўнг у пахта теримида иштирок этиш ҳар бир Ўзбекистон фуқаросининг ватанпарварлик бурчи, дея олди, холос. Ёш бўлса ҳам потокка раҳбарлик қилаётган йигит менга мурожаат қила туриб, ушбу кафолат хатларининг ҳаммасини ҳокимиятда ўқишади, бу ишда прокуратура ва милиция ходимлари ҳам иштирок этадилар, деб айтди. Яна сиз жиддий муаммоларга дуч келиб қолишингиз мумкин, дея қўшиб қўйди.\nШунда мен унга 18 ёшга етмаганларнинг пахта теришини айнан давлат тақиқалаётганини эслатдим. Боз устига, икки вазирликнинг қарори Адлия вазирлигида рўйхатга олинган. “Биз нима қилайлик? Биздан 2- ва 3- курс ўқувчиларини пахтага олиб чиқишга буюрилган. Шу билан бирга, ҳеч ким ёшга қўйилган чекловлар ҳақида индамаяпти”, - дея ўзини оқлади поток раҳбари.\nЙиғилишдан сўнг коллеж директори мени йўлакда тўхтатиб, “Ҳаммани олдида сўзга чиқиб бекор қилдингизда. Мени олдимга кириб, ўзимга айтмайсизми шу муаммони. Энди агар ҳамма ота-оналар болаларини пахтага қўйиб юбормаса, мен нима қиламан? Мендан теримчиларнинг сонини талаб қилишяпти. Юқоридагилар буни тушунмайдилар. Биласизми, менинг ўрнимга кўз олайтирганлар қанчалигини ?..”\nМен директорга 18 ёшга кирмаган ўқувчиларнинг рўйхатини тузишни ҳамда вилоят ҳокимлигига тақдим этишни таклиф этдим. Шу рўйхатга қараб, пахта теримига олиб чиқиладиган одамларнинг сонини камайтиришсин. Бироқ директор бу ишнинг фойдаси йўқ, менга ҳеч ким қулоқ солиб ўтирмайди, деб жавоб берди.\nШунда мен директорни руҳлантирмоқчи бўлиб, агар биз 16-17 ёшли ўқувчиларнинг пахтага боришига йўл қўймасак, мутасаддиларга қараганда кўпроқ ватанпарвар бўлишимиз мумкин, деб айтдим. “Уларни пахта теримига сафарбар қилаётган мутасаддилар халқаро миқёсда мамлакатимиз обрўсига жуда катта путур етказишмоқда. Чунки кўпчилик мамлакатлар бу ишда болалар меҳнатидан фойдаланиш мавжуд дея таъна қилмоқда”, дея суҳбатдошимга эслатдим. Гапим қуруқ эмаслигини исботлаш мақсадида Америка ҚЎшма Штатлари Меҳнат вазирлиги вакиллари билан учрашувда иштирок этганимни сўзлаб бердим. Ўша учрашувда айнан шу мавзу муҳокама этилганди.\nШу йилнинг июль ойида АҚШ меҳнат вазири ёрдамчисининг мовини Эрик Биль (Eric Biel) ҳамда шу вазирликнинг халқаро бўлими ходими Кристин Спардинг (Kristin Sparding) Ўзбекистонга келган эдилар. Самарқанд шаҳрига ташрифи чоғида улар мен билан учрашдилар ва биринчи навбатда ўтган йили ўн беш ёшли набирамни пахта теримига юбормаганим учун тазйиққа учрамадикми деб сўрадилар.\nМен меҳмонларга мамлакатимизда демократик ҳуқуқий давлат барпо этяпмиз, деб жавоб бердим. Неварамни пахтага жўнатмай, мен қонунга бўйсинувчи фуқаро сифатида ҳукумат қарорини бажардим. Балоғатга етмаган набирамни пахтага жўнатмаганим учун нега энди мени ёки неварамни жазога тортиш керак экан?! Кўринишидан, меҳмонлар жавобимдан қониқмаганга ўхшадилар. Улар саволни бошқача тарзда қўйдилар: сиз мамлакатда таниқли одамсиз, балки шунинг учун ҳам сизни тинч қўйишгандир? Сиздан бошқа одам шунақа қилганида, расмийлар уларга босим ўтказган бўлармиди?\nМен суҳбатдошларимга мамлакатимизда 12 йиллик таълим тизими жорий этилганини маълум қилдим. Қонунга мувофиқ, коллеж ёки лицей ўқувчиларини ўқишдан ҳайдаш мумкин эмас. Нафақат менинг набирам пахтага бормади: турли баҳоналарни рўкач қилиб бошқа ота-оналар ҳам фарзандларини пахта теримига чиқармадилар. Уларга ҳам ҳеч қанақа босим бўлгани йўқ, болалари бемалол ўқишини давом этиб юришибди.\nКоллеж директорига америкалик мутасаддилар билан учрашувим ҳақида сўзлай туриб, бизнинг ҳаракатларимиз мамлакатимизнинг халқаро майдондаги обрўсига путур етказиб қўйиши ёки аксинча кўтариши мумкинлигини таъкидлаб ўтдим. Ахир хориждаги шерикларимиз ҳаммасини билиб олишлари мумкин. Боз устига, Эрик Биль Халқаро меҳнат ташкилотида Ўзбекистонда ўтказилажак мониторингни бир ой давомида эмас, балки анча кўпроқ вақт давомида ўтказилишини таклиф қилишини айтди. Фақат шу ҳолатда Ўзбекистонда болалар мажбурий меҳнатидан фойдаланиши тўғрисида объектив маълумот олиш мумки бўлади, деганди Биль...”\n... Коллежда “кафолат хати” ёзаётган пайтимда Қашқадарё вилоятида мажлис бўлиб ўтгани ва унда мамлакат бош вазири Шавкат Мирзиёев сўзга чиққанини билмагандим. У 18 ёшга етмаган болаларни пахта теримига жалб қилмаслик бўйича барча раҳбарларга қатъий топшириқ берган экан.\nМирзиёевнинг нутқи ҳақида эшитиб мен 8 сентябрь куни яна коллежга бориб директорга учрадим. Ундан бош вазирнинг буйруғи ҳақида эшитдингизми, деб сўрадим. Директор бу ҳақда қандайдир гаплар унга етиб келганини, аммо у вилоят ҳокими ўз буйруғини бекор қилмагунича топшириқни бажаришда тўхтамаслигини билдирди.\n“Фарғона” агентлиги Ўзбекистон пахта далаларидаги воқеалар хроникасини ёритишни давом этади. Содир бўлаётган воқеаларни шарҳламоқчи бўлсангиз, ёки бирор янгилик билан ўртоқлашмоқчи бўлсангиз, марҳамат бизнинг ferghana@fergananews.com манзилига ёзишингизни сўраймиз. Энг муносиб ахборот ва ҳикоялари сайтимизда чоп этилади. Келинглар, биргаликда ўзбекистонлик амалдорларни мамлакат қонунларига риоя қилишга мажбур қилайлик!


Қозоғистонда спорт мураббийлари ва методистлари маоши бирдан 2 баравар оширилди\nНурсултон Назарбоев: Ҳайит байрами эътиқодидан қатъий назар, барча қозоғистонликларни бирлаштиради\nКоронавирус: Қозоғистонда бир кунда 403 та ҳолат қайд этилди\n30 Январь 18:08\nNUR-SULTAN. Kazinform – Қозоғистонда 2020 йилдан бошлаб 36 мингдан зиёд маданият ва санъат ходимлари маоши ошди. Бу ҳақда ҚР Маданият ва спорт вазири Ақтоти Райимқулова маълум қилди, деб хабар беради Kazinform мухбири.\n«Маданият ва спорт ходимлари фаровонлигини ошириш – фаолиятимизнинг муҳим йўналишларидин бири. Давлат раҳбарининг Мурожаатини амалга ошириш доирасида 2020 йил 1 январдан бошлаб маданият ва санъат ташкилотлари ходимлари иш ҳақи республика бўйича 50 фоизгача, ҳудудларда 35 фоизгача оширилди. Жами тахминан 36,4 минг одамнинг маоши ошди», - деди Ақтоти Райимқулова.\nВазирнинг айтишича, 2020 йил 1 январидан бошлаб жисмоний тарбия ва спорт соҳаси ходимлари маоши 2023 йилгача ҳар йил 25 фоизгача ошириб борилади (2020 йилда – 25 фоиз, 2021 йилда – 50, 2022 йилда - 75, 2023 йилда - 100 фоизга етади).\n«Асосан мураббий-ўқитувчиларнинг, ўқитувчиларнинг, 4 та мактаб-интернат-колледжлар ва спорт колледжи мураббийларининг, болаларва ўсмирлар спорт мактаби мураббий-ўқитувчиларининг маоши оширилади. Бундан ташқари спортчилар допингга қарши кураш лабораторияси, Миллий допингга қарши кураш маркази ходимлари, Республика жисмоний тарбия ва спорт ўқув-методик ва таҳлил маркази ходимлари, Спортни ривожлантириш дирекцияси ходимлари ва мураббийларига лавозим маошининг 100 фоизи миқдорида қўшимча ҳақ бериладиган бўлди. Яъни, уларнинг маоши 2 баравар ошди», - деду у.\nКалит сўзлар: Спорт, Маданият,


Наманган вилояти Архитектура ва қурилиш бош бошқармаси бошлиғининг виртуал қабулхонаси иш бошлади\n21:24 / 24.01.2017\nНаманган вилояти Архитектура ва қурилиш бош бошқармаси бошлиғи Илҳомжон Хабибуллаевич Исомиддиновнинг виртуал қабулхонаси иш бошлади.\nСизда Наманган вилояти бўйлаб архитектура ва қурилиш соҳасида ҳал етилмаган масалалар/муаммолар, ариза, шикоят ёки таклифлар борми? У ҳолда мурожаатингизни тўғридан-тўғри Наманган вилояти Архитектура ва қурилиш бош бошқармаси бошлиғига ишонч телефонига қўнғироқ қилиш ёки янги иш бошлаган виртуал қабулхонага мурожаат юбориш орқали ҳал этинг.\nБошқарманинг веб-сайтида http://rahbar.namangan-aqbb.uz/ веб-манзили орқали мурожаатларни онлайн тарзда қабул қилинади. Шунингдек, мурожаатларни бошқарманинг (0369) 227-81-21 рақамли “Ишонч телефони” орқали амалга ошириш мумкин. Виртуал қабулхона сайти нафақат мурожаатлар жўнатиш, балки уларнинг бажарилишини кузатиб бориш имконияти яратилган.\nUzbektelecom international қўшма корхонаси бош директорининг виртуал қабулхонаси ишга тушди\n23:30 / 06.02.2017